ועדת הפנים ואיכות הסביבה, כנסת 18, פרוטוקול מספר 237, 2010-07-13 11:30

דוד אזולאי: צהרים טובים.

דוד אזולאי: אני מתכבד לפתוח את ישיבת ועדת הפנים והגנת הסביבה.

דוד אזולאי: על סדר היום שכר שוטרים וסוהרים.

דוד אזולאי: בראש ובראשונה אני מבקש לקדם בברכה את חבר הכנסת יצחק אהרונוביץ', השר לביטחון הפנים, ואת המפכ"ל, רב ניצב דודי כהן וכל הצוות.

דוד אזולאי: אני לא רוצה להתחיל לציין שמות שמא אשכח ואפגע במישהו.

דוד אזולאי: אני מקדם את כולם בברכת ברוכים הבאים, כל אחד לפי כבודו ולפי מעלתו.

דוד אזולאי: אני מקדם בברכה גם את מנכ"ל המשרד לביטחון הפנים.

דוד אזולאי: רבותי, לפני כחודש קיימנו דיון בוועדת הפנים והגנת הסביבה ותוך כדי דיון על נושא מסוים גלשנו לדיון על שכר השוטרים.

דוד אזולאי: בשיחה שהיתה לי עם השר לביטחון הפנים, מר אהרונוביץ', העלינו את נושא שכר השוטרים ונדהמתי לשמוע מהשר עד כמה שכרם של השוטרים נמוך.

דוד אזולאי: לא האמנתי למשמע אוזניי.

דוד אזולאי: לאחר פנייתו ובקשתו האישית של השר אהרונוביץ' לקיים דיון בעניין שכר השוטרים, לקח לנו קצת זמן, אני מודה, נדמה לי שדיברתי עם השר על הנושא הזה לפני כחודש ימים לערך, אך היום סוף-סוף אנו מקיימים את הדיון.

דוד אזולאי: בהזדמנות הזאת אני חייב להגיד גם מדוע התעכבנו כל-כך הרבה זמן, היות ולא רצינו לקיים כאן דיון עקר אלא היה חשוב לנו לקבל נתונים.

דוד אזולאי: ואכן זאת ההזדמנות להודות לאנשי מרכז המחקר והמידע של הכנסת, ובמיוחד למר אוֹרי טל שהכין עבודה יוצאת מן הכלל לגבי שכר השוטרים במדינת ישראל לעומת שכר השוטרים במדינות אחרות בעולם.

דוד אזולאי: המסמך הזה מונח בפניכם.

דוד אזולאי: נערכה השוואה של שכר שוטרים לפי דרגות.

דוד אזולאי: ביקשנו והיה חשוב לנו לדעת בעיקר את שכרו של שוטר מתחיל.

דוד אזולאי: אחת המסקנות שעולה מן הדוח הזה, ששכר נמוך מקשה על משיכת כוח-אדם איכותי למקום העבודה.

דוד אזולאי: מן המסמך הזה עולים כמה ממצאים.

דוד אזולאי: אני מודה שלא ידעתי, למרות מה שנדמה לנו שאנו יודעים, אדוני השר ואדוני המפכ"ל, ששבוע עבודה במשטרת ישראל היקפו 48 שעות כאשר שכר שוטר מתחיל במדינת ישראל הוא בממוצע 5,600 שקלים ברוטו בחודש.

דוד אזולאי: מבין 10 המדינות שנבדקו, באף מדינה השוטר לא עובד כל-כך הרבה שעות.

דוד אזולאי: דבר נוסף שהתברר במחקר, שבמשטרת ישראל אין תגמול כספי עבור שעות נוספות, עבור משמרות לילה, עבור עבודה בסופי שבוע.

דוד אזולאי: יש מדינות שבהן מתגמלים את השוטרים גם עבור שעות נוספות וגם עבור דברים נוספים.

דוד אזולאי: אין ספק, רבותי, כאשר מסתכלים על הטבלה, לא נעים להגיד, אבל עולה ממנה דבר אחד: עבודה בשעות מקסימום עם שכר מינימום.

דוד אזולאי: זאת התוצאה, ועיניכם הרואות.

דוד אזולאי: מי שמתבונן בפילוח לפי שעות שמופיע בטבלה יכול להבחין – וערכו כאן ניתוח ועבודה יוצאת מן הכלל, מר אוֹרי טל, אני באמת מודה לך על כך בשם כל חברי הוועדה – אין עוד מדינה בעולם, לפחות בין המדינות שנבדקו, שבה השוטר עובד כל-כך הרבה שעות כמו שוטר במשטרת ישראל.

דוד אזולאי: ולגבי השכר, תסתכלו לפי כל פרמטר שתרצו ותגלו את הנתון הקשה ביותר, 5,600 שקלים בחודש.

דוד אזולאי: רבותי, עובד זר במדינת ישראל משכורתו גבוהה יותר ממשכורתו של שוטר.

דוד אזולאי: אני שואל את כל הגורמים הנוגעים בדבר, האם כך אנחנו רוצים משטרה טובה וכך אנו רוצים לדרוש מן המשטרה?

דוד אזולאי: לא רק שלא מקבלים גמול עבור ימים ארוכים ועבור שעות נוספות ועבור פעילות מיוחדת, עבור עבודה בשבתות וחגים וכולי, אלא אין גם שכר ראוי שאפשר להתכבד בו.

דוד אזולאי: מוועדת הפנים והגנת הסביבה צריכה לצאת זעקה: הגיע הזמן לשפר את שכרם של השוטרים אם רוצים משטרה ראויה, משטרה טובה, משטרה שנותנת.

דוד אזולאי: זאת ההזדמנות להגיד, רבותי, עם כל התנאים הקשים הללו, לשמחתנו הרבה השוטרים עדיין עושים מלאכתם נאמנה, במסירות וביעילות.

דוד אזולאי: אדוני השר, לסיום, אני מבקש להודות לך על שהסבת את תשומת לבי, כי לא תמיד בלהט העשייה אנו יורדים לפרטים הקטנים.

דוד אזולאי: אכן אני שמח שבמקרה הזה ירדנו לפרטים, ולא רק זה, גם נמשיך ונלווה את הנושא הזה.

דוד אזולאי: חשוב ששוטר יקבל שכר ראוי כדי לתת תמורה ראויה.

דוד אזולאי: תודה רבה לכולם.

דוד אזולאי: אני מבקש ממך, אדוני השר לביטחון הפנים, לומר את דבריך, בבקשה.

יצחק אהרונוביץ': בוקר טוב.

יצחק אהרונוביץ': אדוני היושב-ראש, חבריי חברי הכנסת, המפכ"ל, סגן הנציב, כל מי שהגיע לכאן מן המשטרה ומשירות בתי-הסוהר – הבאנו אתנו לכאן גם סוהר וגם שוטר שימחישו את המצב מן השטח.

יצחק אהרונוביץ': ברשותך, אדוני היושב-ראש, אבקש שאחר-כך תאפשר להם לומר כמה משפטים, שיסבירו בדיוק איך הם מעבירים את החודש ואיך הם חיים את היום-יום.

יצחק אהרונוביץ': אני רוצה לפתוח דווקא אתך, אדוני היושב-ראש.

יצחק אהרונוביץ': בפורום הזה אני חייב לציין את הנכונות, את ההקשבה ואת הרצון שעל-פיהם אתה כיושב-ראש מנווט את ועדת הפנים והגנת הסביבה.

יצחק אהרונוביץ': אני מודה לך, חבר הכנסת אזולאי, על כל מה שאתה עושה עבור השוטרים ועבור הסוהרים.

יצחק אהרונוביץ': הנושא הזה עלה בדיון שקיימנו כאן

יצחק אהרונוביץ': לפני כחודש עם הנציבה לגבי תלונות שוטרים וכל מה שכואב לשוטרים.

יצחק אהרונוביץ': על-פי הנתונים שהוצגו כאן התברר שרוב השוטרים קובלים על נושא השכר.

יצחק אהרונוביץ': גם השוטרים וגם הסוהרים, הנושא שמעסיק אותם במקום הראשון הוא נושא השכר.

יצחק אהרונוביץ': לכן הצעתי ליושב-ראש שנקיים דיון מיוחד.

יצחק אהרונוביץ': אני מודה באופן אישי לכל חברי הכנסת שנמצאים כאן שעושים עבודה מצוינת ומסייעים לארגונים הללו, כי אין ארגון היום, אין ועד עובדים ולמעשה חל איסור על התארגנות גם במשטרה וגם בשירות בתי-הסוהר.

יצחק אהרונוביץ': הוועד שלא קיים הוא למעשה אותם חברי הכנסת ואתה, אדוני היושב-ראש.

יצחק אהרונוביץ': אתם הוועד שלנו.

יצחק אהרונוביץ': לכן אנחנו פונים אליכם כדי שתעזרו לנו.

יצחק אהרונוביץ': אני אומר את הדברים הללו דווקא ערב אישור התקציב בממשלה ביום חמישי.

יצחק אהרונוביץ': נמצאים אתנו כאן סגן הממונה על השכר, מר ניר רייס, וכמובן מר מאיר בינג מאגף התקציבים והצוות.

יצחק אהרונוביץ': אני מנהל שיחות ארוכות מאוד, גם עם שר האוצר וגם עם אגף התקציבים, וכמובן עם הממונה על השכר, מר לוין, אך לא מצאנו פריצת דרך.

יצחק אהרונוביץ': אני אומר את זה בצער רב.

יצחק אהרונוביץ': בפתיחה אני מבקש לומר כמה דברים.

יצחק אהרונוביץ': ההצמדה לצה"ל עשתה טוב לארגונים, אבל עם השנים נפתחו פערים גדולים ונוצרו בעיות.

יצחק אהרונוביץ': הצבא למעשה "ברח" לגופים בעקבות כמה תוספות ייחודיות שקיבל.

יצחק אהרונוביץ': הדוגמה הבולטת היא תוספת אי-קביעות.

יצחק אהרונוביץ': ודבר שני, אין בצה"ל מקבילה אמיתית למה שקורה בתוך המשטרה ובשירות בתי-הסוהר ואי אפשר להשוות.

יצחק אהרונוביץ': רב-סרן הוא לא רב-פקד, השוטר הוא לא חייל.

יצחק אהרונוביץ': יש הבדלים גם בגיל וגם בעשייה.

יצחק אהרונוביץ': לכן, זה שנצמדנו לצה"ל עשה טוב, מצד אחד, אך מצד שני צה"ל פתח מרווח ו"ברח".

יצחק אהרונוביץ': הדבר השני, באשר לשכר, כפי שאמר היושב-ראש, מדובר כאן על קבוצה גדולה של שוטרים ושל סוהרים שבשנים הראשונות שלהם במערכת, 3, 4, 5 השנים הראשונות, כאשר הם נכנסים למערכת חדשה הם צריכים לחיות ממשכורת של 5,000 שקל.

יצחק אהרונוביץ': אלה הנתונים ואי אפשר להכחיש אותם.

יצחק אהרונוביץ': הברוטו הוא הנטו ואין שום הורדות מס, שום דבר.

יצחק אהרונוביץ': אני מכיר את תלושי המשכורת בעל-פה, למדתי אותם.

יצחק אהרונוביץ': כל מי שיספר לי כאן שיש תוספת נעליים ותוספת ארוחות – בעיניי זה לא רציני.

יצחק אהרונוביץ': בסוף כתוב ב"תלוש" 5,300 שקל, זה מה שהאדם מביא הביתה, ומזה הוא צריך לשלם משכנתה ולשלם לגן הילדים, ועם זה הוא קונה במכולת וכן הלאה, ובדרך כלל לשוטר או לסוהר כזה יש כבר ילד אחד או שני ילדים.

יצחק אהרונוביץ': איך ניתן לחיות ממשכורת כזאת?

יצחק אהרונוביץ': אינני יודע.

יצחק אהרונוביץ': לי יש ילדים במשטרה.

יצחק אהרונוביץ': אינני יודע איך הם חיים.

יצחק אהרונוביץ': אם אני לא נותן לכל אחד מילדיי עוד 2,000-3,000 שקל בחודש הם לא יכולים לחיות עם המשכורת שהם מקבלים.

יצחק אהרונוביץ': אני אישית אמרתי יותר מפעם אחת, כולל בוועדה הזאת, שאני מתבייש במשכורת הזאת.

יצחק אהרונוביץ': אנשי משרד האוצר אומרים: תפתחו דף חדש, תפתחו מנגנון אחר, תתנתקו מן הצבא ואז נמצא את הפתרונות.

יצחק אהרונוביץ': בעיניי זאת טענה לא רצינית של מי שאומר את הדברים הללו.

יצחק אהרונוביץ': קודם כול תנו את הפתרונות למי שמשרתים.

יצחק אהרונוביץ': אתם רוצים אחר-כך פתרונות בעבודת מטה – נעשה עבודת מטה, נתקדם אתכם בכל מה שתרצו.

יצחק אהרונוביץ': כל מי שיש לו רעיונות, אני מוכן ללכת אתו.

יצחק אהרונוביץ': אבל תפתרו כרגע את הבעיות לאותם שוטרים.

יצחק אהרונוביץ': אני מנהל משא ומתן כבר שנה וחצי, במשך כל הזמן שאני מכהן בתפקיד, כדי לקבל תוספת מענק לאותם שוטרים וסוהרים, תוספת שמגיעה להם בדין.

יצחק אהרונוביץ': מעכבים אותי כבר שנה וחצי ולא נותנים את המענק הזה.

יצחק אהרונוביץ': אומרים לי: עכשיו אחרי דיוני התקציב נשחרר לך.

יצחק אהרונוביץ': מחזיקים את 10,000 השקלים כבני ערובה.

יצחק אהרונוביץ': מה המשחקים האלה?

יצחק אהרונוביץ': האוצר מחזיק אותנו כבני ערובה, את הארגונים האלה שלא יכולים לשבות?

יצחק אהרונוביץ': מאין החוצפה הזאת?

יצחק אהרונוביץ': השוטרים עובדים במשמרות, עובדים לילות כימים, עובדים יותר בלילות, עובדים בסופי שבוע, עובדים בחגים.

יצחק אהרונוביץ': כאשר סוגרים את הר הבית – ורמאדאן יהיה בעוד חודש – כל המשטרה נמצאת שם.

יצחק אהרונוביץ': מישהו משלם להם?

יצחק אהרונוביץ': מישהו מוסיף להם בשכר?

יצחק אהרונוביץ': פעם היו שעות נוספות.

יצחק אהרונוביץ': אני זוכר שבעבר היינו "דופקים כרטיס" ומקבלים תוספות, היינו מרוויחים יותר בסופי שבוע, היינו מרוויחים יותר בלילות.

יצחק אהרונוביץ': זה לא קיים יותר.

יצחק אהרונוביץ': היום השוטרים מקבלים משכורת גלובלית.

דב חנין: למה זה שוּנה?

יצחק אהרונוביץ': היום המשכורות גלובליות, בלי שעות.

יצחק אהרונוביץ': הכול נכנס לתוך המרכיבים.

אריה ביבי: זאת היתה החלטת מפקח.

יצחק אהרונוביץ': זאת החלטה שנתקבלה בזמנו, כבר לפני עשרות שנים.

יצחק אהרונוביץ': אני זוכר את עצמי בתחילת דרכי במשטרה, שהשוטרים היו עובדים יותר סופי שבוע, יותר שבתות כדי לתגמל את האנשים האלה.

יצחק אהרונוביץ': היום זה לא קיים והשוטרים עובדים 47-48 שעות בשבוע.

יצחק אהרונוביץ': אבל צריך לזכור – זה הנטו.

יצחק אהרונוביץ': כאשר השוטר או הסוהר יוצא מביתו בדליית אל כרמל וצריך לעבוד בתל-אביב או בירושלים, הנסיעות לוקחות לו 3 שעות לכל כיוון.

יצחק אהרונוביץ': מי משלם לו עבור הדברים הללו?

יצחק אהרונוביץ': וכאשר לא מגיע מחליף, הוא נשאר תורן.

יצחק אהרונוביץ': מי משלם עבור הדברים הללו?

יצחק אהרונוביץ': הכול גלום בשכר שהוא מקבל, ב-5,300 שקלים.

יצחק אהרונוביץ': גיוסי כוח-אדם – אנו מדברים על השנים הראשונות, עד שהוא מתחיל לקבל שכר ראוי.

יצחק אהרונוביץ': מה זה שכר ראוי, 7,000 שקל, 8,000 שקל?

יצחק אהרונוביץ': לזה אני מצפה שיגיעו.

יצחק אהרונוביץ': בינתיים כאשר מגייסים את האנשים – הם עוברים את תהליך הגיוס, אחר-כך את תהליך המיון ואז את ההכשרה.

יצחק אהרונוביץ': עד שהשוטר מוכן בשטח חולפים 7-8 חודשים.

יצחק אהרונוביץ': השקיעו בו "ים" של כסף ואז, לאחר שהוא מקבל משכורת חודש-חודשיים, הוא אומר: תודה רבה, אני הולך לעבוד בחברת אבטחה או בחברת שמירה, אני הולך לעבור בהיי-טק או בכל דבר אחר, וכל ההשקעה ירדה לטמיון.

יצחק אהרונוביץ': האנשים האלה עוזבים אותנו.

יצחק אהרונוביץ': תראו את מספר העזיבות, תראו את הקושי לגייס אנשים.

יצחק אהרונוביץ': אנחנו מכבידים עליהם כי רוצים משטרה איכותית, שירות בתי-סוהר איכותי, קובעים קריטריונים גבוהים ואחר-כך רואים שלא מגיעים אנשים.

יצחק אהרונוביץ': מה מפחיד אותם?

יצחק אהרונוביץ': בסוף הם מסתכלים על השכר ואומרים: תודה רבה, עם 5,000 שקלים לחודש האישה תגרש אותי מן הבית, היא לא תהיה מוכנה שאעבוד בתנאים הללו.

יצחק אהרונוביץ': אנחנו רואים את העזיבות בשנים הראשונות, בשנה, שנתיים, 5 שנים הראשונות.

יצחק אהרונוביץ': השוטרים עוזבים אותנו, הסוהרים עוזבים אותנו.

יצחק אהרונוביץ': השקענו בהם אך כל ההשקעה ירדה לטמיון.

יצחק אהרונוביץ': עוזבים ואז מתחיל שוב כל תהליך גיוס האנשים.

יצחק אהרונוביץ': משפט לסיום.

יצחק אהרונוביץ': הוועדה הזאת חשובה לי מאוד, וכך גם חברי הכנסת שמסייעים לי.

יצחק אהרונוביץ': כפי שאמרתי בפתח דבריי, אני מחזק אתכם מאוד על כל מה שאתם עושים כאן עבור השוטרים והסוהרים.

יצחק אהרונוביץ': אין לנו ועד – לא לי, לא לשוטרים ולא לסוהרים.

יצחק אהרונוביץ': אני אומר את זה דווקא ערב התקציב.

יצחק אהרונוביץ': חייבים לשנות, ולא בהצהרות אלא במעשים.

יצחק אהרונוביץ': אני אומר את זה דווקא לאנשי משרד האוצר.

יצחק אהרונוביץ': רבותי, אלה משרתי ציבור.

יצחק אהרונוביץ': אין להם ועד.

יצחק אהרונוביץ': הם עושים את העבודה השחורה.

יצחק אהרונוביץ': כאשר אתם ישנים בלילות, הם עובדים, והם שומרים על האסירים.

יצחק אהרונוביץ': מספיק עם הביזיון הזה.

יצחק אהרונוביץ': אנחנו רואים את ההפרשים.

יצחק אהרונוביץ': אני כבר לא מדבר על שכר המנכ"לים, אלא על הדברים המינימליים, שכר של 7,000 או 8,000 שקל, כדי שהשוטר או הסוהר יבוא לעבודה ויהיה אכפת לו לעבוד.

יצחק אהרונוביץ': תודה.

דוד אזולאי: תודה רבה, אדוני השר.

דוד אזולאי: אני מבקש להבהיר שכאשר אנו מדברים על שוטרים אנו מתכוונים גם לסוהרים באותה נשימה, שיהיה ברור.

דוד אזולאי: לא דיברתי על סוהרים אבל שלא ישתמע חלילה מדבריי שלא התכוונתי גם אליהם.

דוד אזולאי: הכוונה לכלול גם את הסוהרים.

דוד אזולאי: ד"ר שירלי אברמי, מנהלת מרכז המחקר והמידע של הכנסת, רצתה להתייחס בקצרה לאיזה נושא, בבקשה.

יעקב אדרי: בבקשה תגידי לי גם באותה הזדמנות מה השכר הממוצע במשק.

קריאה: 8,235 שקלים.

קריאה: שכר שוטר מתחיל לפי הנתונים הוא 68% מהשכר הממוצע.

יעקב אדרי: את זה חשוב להדגיש מייד בהתחלה.

דוד אזולאי: חבר הכנסת אדרי, תשאל מה משכורתו של עובד זר.

דוד אזולאי: משכורתו של עובד זר גבוהה יותר ממשכורתו של שוטר או סוהר.

יעקב אדרי: זה מחמיר עוד יותר את הנתונים.

דוד אזולאי: אני מצטער על ההשוואה, אבל זאת המציאות.

שירלי אברמי: רק הערה טכנית, ברשות היושב-ראש.

שירלי אברמי: מה שהיה לנו להגיד נכתב במסמך של מרכז המחקר והמידע, שכפי שציינת הוכן בידי מר אוֹרי טל.

שירלי אברמי: ביקשתי להגיד, מכיוון ששאלו אותי היכן המסמך שציטטת ממנו ארוכות בהתחלה, שנביא עותקים נוספים של המסמך לכל מי שביקש.

אורי טל: רציתי רק להוסיף על דברי השר, שבניגוד למדינות אחרות, מאז שנות השבעים המשטרה בישראל עוסקת גם בביטחון פנים.

אורי טל: לא השוויתי במסמך את רמת הסיכון או את עומס העבודה של שוטר בארץ לעומת שוטר במדינות אחרות.

דוד אזולאי: כולנו יודעים בוודאי את רמת הסיכון של שוטר במדינת ישראל לעומת שוטר בהולנד או במקום אחר בעולם.

דוד אזולאי: לפני שאתן את רשות הדיבור למפכ"ל, אני מבקש לציין, הופץ בין משתתפי הדיון תלוש משכורת של סוהר.

דוד אזולאי: אני מבקש להודות למר אסף לוי שהיה מוכן לנדב את האינפורמציה הזאת ולהציג את ה"תלוש" בפנינו.

דוד אזולאי: יישר כוח.

דוד אזולאי: לא כל אחד מוכן לעשות את זה.

יעקב אדרי: אני מציע שאנחנו נהיה להם לפֵה.

דוד אזולאי: אני מודה לו מאוד.

דוד אזולאי: רבותי, רק כדי לסבר את האוזן, לאיש יש ותק של כמעט 6 שנים.

דוד אזולאי: משכורתו בברוטו 5,980 שקלים בחודש ובסופו של דבר בבנק הוא מקבל 3,950 שקלים.

דוד אזולאי: הוא לא משלם מס הכנסה מפני שאין מאין לקחת מס הכנסה.

דוד אזולאי: הוא משלם ביטוח לאומי וביטוח בריאות.

אריה ביבי: עוד נתון אחד ל"תלוש" הזה, הוא מגדל תאומים בביתו.

אריה ביבי: הוא משלם 3,000 שקל משכנתה ועוד 3,000 שקל לגן.

דב חנין: ועוד נתון אחד, אדוני היושב-ראש, ברשותך, נתון שמדהים אותי, שכר היסוד המשולב הוא פחות מ-1,400 שקלים.

דב חנין: אני לא מאמין שיש דברים כאלה במדינת ישראל.

דב חנין: כל היתר זה תוספות.

יעקב אדרי: ואז גם הפנסיה קטנה יותר.

דוד אזולאי: אני לא רוצה, חס ושלום, לייאש אף אחד, אבל שוטר שעובד בתנאים כל-כך קשים ובסוף החודש מביא את ה"תלוש" הזה הביתה, מגיע לו צל"ש.

דוד אזולאי: מכך אנו מבינים למה חלק גדול מן האנשים המוכשרים והטובים יש בפניהם מספיק פיתויים כדי לנטוש את המשטרה, כי אנו יודעים שבמקומות אחרים אפשר להרוויח הרבה יותר ולהשקיע פחות שעות עבודה.

דוד אזולאי: אדוני המפכ"ל, בבקשה.

מפכ"ל משטרת ישראל רנ"צ דודי כהן: תודה לכולם.

מפכ"ל משטרת ישראל רנ"צ דודי כהן: ראשית, אני רוצה להודות לוועדה שרואה בחשיבות עליונה את תביעות השכר במשטרת ישראל ובשירות בתי-הסוהר ומקיימת היום דיון.

מפכ"ל משטרת ישראל רנ"צ דודי כהן: יחד עם זה, אני בהחלט רוצה להודות לשר לביטחון הפנים שבמהלך השנה וחצי האחרונות מטפל בראש סדר העדיפות בסוגיית השכר של שוטרי משטרת ישראל ושל הסוהרים.

מפכ"ל משטרת ישראל רנ"צ דודי כהן: חשוב מאוד שוועדת הפנים והגנת הסביבה של הכנסת תטפל בסוגייה הזאת בראייה כוללת, שהיא אחת הבעיות המרכזיות של משטרת ישראל ושל שירות בתי-הסוהר.

מפכ"ל משטרת ישראל רנ"צ דודי כהן: אבל אי אפשר לדלג על השדולה.

מפכ"ל משטרת ישראל רנ"צ דודי כהן: אני מבקש לומר מילת הערכה ותודה לשדולה בראשות חבר הכנסת אריה ביבי על מאמץ מתמשך וארוך שהשדולה עושה בהרבה מאוד נושאים, כולל בסוגיית השכר בראייה הרחבה.

מפכ"ל משטרת ישראל רנ"צ דודי כהן: נושא השכר מטריד את כולנו.

מפכ"ל משטרת ישראל רנ"צ דודי כהן: הוא מטריד את המשרד ומטריד אותי כמפכ"ל משטרת ישראל.

מפכ"ל משטרת ישראל רנ"צ דודי כהן: זה נושא שאני עוסק בו מן היום הראשון שנכנסתי לתפקידי, במאי 2007, ונמצא על שולחן העבודה של כולנו, כולל המשרד לביטחון הפנים.

מפכ"ל משטרת ישראל רנ"צ דודי כהן: צריך להסתכל על סוגיית השכר, על מעמדו של השוטר, על היכולת של השוטר להתקיים בראייה אחת כוללת.

מפכ"ל משטרת ישראל רנ"צ דודי כהן: בסופו של דבר אנו עוסקים בסוגיית מקרו, סוגיית החוסן הלאומי של מדינת ישראל.

מפכ"ל משטרת ישראל רנ"צ דודי כהן: מזה שנים רבות מאוד משטרת ישראל היא חלק בלתי נפרד מן החוסן הלאומי-החברתי של מדינת ישראל, וכך גם צריך לראות את זה לקראת השנים 2015 ו-2020.

מפכ"ל משטרת ישראל רנ"צ דודי כהן: כשמדברים על החוסן הלאומי-החברתי של מדינת ישראל זה מקבל משנה תוקף ביכולת שלנו להתמודד עם האיומים המרכזיים על מדינת ישראל, בעת הזו ובעתיד.

מפכ"ל משטרת ישראל רנ"צ דודי כהן: לא אחת אמרתי, גם בוועדה הזאת, אדוני היושב-ראש, שמשטרת ישראל היא חדר המיון של החברה הישראלית.

מפכ"ל משטרת ישראל רנ"צ דודי כהן: המשטרה עומדת בחזית, ביחד עם שירות בתי-הסוהר, בהרבה מאוד משימות, בהרבה מאוד איומים שהמדינה מתמודדת איתם כאן ועכשיו בימים אלה.

מפכ"ל משטרת ישראל רנ"צ דודי כהן: המשטרה ושירות בתי-הסוהר הם חלק בלתי נפרד מכוחות הביטחון במדינת ישראל.

מפכ"ל משטרת ישראל רנ"צ דודי כהן: המשטרה עובדת על-פי עקרונות ברורים מאוד.

מפכ"ל משטרת ישראל רנ"צ דודי כהן: יש לנו כיוונים ברורים מאוד, והכיוון המרכזי של המשטרה הוא התמודדות עם הבעיות החברתיות, אבל בעיקר, כמסר מרכזי, לחימה בפשיעה.

מפכ"ל משטרת ישראל רנ"צ דודי כהן: את זה עושה כל שוטר ויודע כל שוטר.

מפכ"ל משטרת ישראל רנ"צ דודי כהן: בהתמודדות הזאת יש מרכיב מרכזי אחד, והוא השוטר.

מפכ"ל משטרת ישראל רנ"צ דודי כהן: אנחנו נמצאים כאן היום בשביל השוטר, למען השוטר, למען אלפי שוטרים שעושים עבודה מצוינת – סיירים, חוקרים, בלשים, לוחמי מג"ב.

מפכ"ל משטרת ישראל רנ"צ דודי כהן: כולם כמִקשה אחת מתעסקים בלחימה בטרור, בהפרות סדר, בלחימה עיקשת בפשיעה, בטיפול בפשיעה חמורה ובפשיעה מאורגנת, וכמובן טיפול בתאונות דרכים.

מפכ"ל משטרת ישראל רנ"צ דודי כהן: לשוטרים שלנו, לשוטרים שלכם, לשוטרים של המדינה יש הישגים גבוהים מאוד, מדהימים, לדעתי, בשנים האחרונות וההתמודדות הזאת בסופו של דבר מביאה את המדינה לחוסן לאומי-חברתי.

מפכ"ל משטרת ישראל רנ"צ דודי כהן: ההישגים והעשייה הם תולדה של ערכים, של מוטיבציה, בעיקר של שליחות והבנה של השוטר מה הוא עושה, במה עליו לעסוק, אבל נובעת בפירוש מחשיבה ערכית כאשר השוטר רואה בתפקידו שליחות.

מפכ"ל משטרת ישראל רנ"צ דודי כהן: אני משוכנע שמר אסף לוי, שהוא שוטר במרחב מוריה עם 6 שנות ותק, לא היה עובד בשכר כפי שהוא משתכר אילו לא היה רואה את העבודה והעשייה היום-יומית שלו כשליחות אמיתית, כולל עבודה בלילות ובסופי שבוע, עם כל מה שמשתמע מכך.

מפכ"ל משטרת ישראל רנ"צ דודי כהן: אני מצטרף לעמדתו של חבר הכנסת ביבי שציין מה ההוצאות הנלוות של אותו שוטר.

מפכ"ל משטרת ישראל רנ"צ דודי כהן: אי אפשר לקיים חיי משפחה עם שני ילדים כאשר אתה לא רואה את העבודה כשליחות עם הרבה מאוד ערכים.

מפכ"ל משטרת ישראל רנ"צ דודי כהן: דרך אגב, זה הכיוון המרכזי של משטרת ישראל.

מפכ"ל משטרת ישראל רנ"צ דודי כהן: רבותי, בכל מדינה דמוקרטית, והיטיב לצייר את זה ידידי מר אוֹרי טל, בכל מקום בעולם המשטרה היא הלב הפועם של החברה.

מפכ"ל משטרת ישראל רנ"צ דודי כהן: במדינה דמוקרטית לא ניתן לתפקד ולהניע את המדינה ללא משטרה חזקה.

מפכ"ל משטרת ישראל רנ"צ דודי כהן: לכן, בשורה התחתונה, רבותי, להיות שוטר זה דרך חיים.

מפכ"ל משטרת ישראל רנ"צ דודי כהן: מי כמוני יודע את זה: אבי ז"ל היה שוטר.

מפכ"ל משטרת ישראל רנ"צ דודי כהן: אני יודע בדיוק כמה הוא השתכר לפני 30 שנה, כמה הוא השתכר לפני 40 שנה וכמה הוא השתכר לפני 50 שנה.

מפכ"ל משטרת ישראל רנ"צ דודי כהן: בסופו של דבר, זאת דרך חיים.

מפכ"ל משטרת ישראל רנ"צ דודי כהן: אם תסתכלו על זה כך, יהיה פשוט יותר להבין ששכרו של השוטר צריך להיות במקום אחר.

מפכ"ל משטרת ישראל רנ"צ דודי כהן: בכלל המשטרה צריכה להיות במקום אחר, ובהמשך אומר על כך כמה משפטים.

מפכ"ל משטרת ישראל רנ"צ דודי כהן: לכן, רבותי, הלב הפועם של השוטר הוא בדרך החיים וזה נכון לכל דקה, לכל יום, לכל משמרת.

מפכ"ל משטרת ישראל רנ"צ דודי כהן: כשמדברים על סוגיית שכר השוטרים, צריך להזכיר שאנו נמצאים בפתחו של דיון תקציבי בממשלה שייערך ביום חמישי הקרוב.

מפכ"ל משטרת ישראל רנ"צ דודי כהן: זאת הזדמנות נוספת שלי במעמד של חברי הכנסת, במעמד של הוועדה, במעמד של השר לקרוא שוב לכל מקבלי ההחלטות לשים את המשטרה במקום שונה, לשדרג את המשטרה בעת הזאת, כדי שבשנים 2015-2020 נוכל לעמוד ביעדים ובאיומים שהמדינה נתונה בהם ומציבה לפתחנו.

מפכ"ל משטרת ישראל רנ"צ דודי כהן: לכן צריך לשנות את סדר העדיפות הלאומי.

מפכ"ל משטרת ישראל רנ"צ דודי כהן: כאשר ישנו את סדר העדיפות הלאומי בהתייחסות למשטרת ישראל בהיבט התקציבי, כך גם יהיה שינוי מהותי בנושא השכר.

מפכ"ל משטרת ישראל רנ"צ דודי כהן: חייבים לשים את השוטר בראש סדר העדיפות.

מפכ"ל משטרת ישראל רנ"צ דודי כהן: צריך לשים את השוטר בראש סדר החוסן הלאומי החברתי של מדינת ישראל.

מפכ"ל משטרת ישראל רנ"צ דודי כהן: אם נראה את שני הקצוות, הקצה האחד שהממשלה מתעדפת את משטרת ישראל ואת המשרד לביטחון הפנים, והקצה השני שהממשלה מתעדפת את השוטר, נוכל לעשות חיבור אמיתי בסוגייה הזאת.

מפכ"ל משטרת ישראל רנ"צ דודי כהן: רבותי, ברשותכם וברשות היושב-ראש, לא ארד לפרטים על השכר הבסיסי של השוטרים וכמה שעות עובד כל שוטר.

מפכ"ל משטרת ישראל רנ"צ דודי כהן: השר היטיב לתאר את זה ממני.

מפכ"ל משטרת ישראל רנ"צ דודי כהן: תזכרו שבשנה האחרונה יש התגברות של מונח שנקרא "פעם ג'" – ימים שהמשטרה ושירות בתי-הסוהר עוברים לעבוד בהיערכות מיוחדת, כאשר כל משטרת ישראל עוברת לעבוד 12 ו-16 שעות ביממה עקב אירועים חריגים.

מפכ"ל משטרת ישראל רנ"צ דודי כהן: כאשר האפיפיור ביקר בישראל בשנה שעברה במשך שבוע ימים עבדנו 12 ו-16 שעות ביממה, למעשה ללא תמורה.

מפכ"ל משטרת ישראל רנ"צ דודי כהן: אני אומר "ללא תמורה" – לא עבורי, זה תפקידי, אלא ללא תמורה עבור השוטר.

דוד אזולאי: הנורמה היא 47.5 שעות שבועיות.

עמיחי שי: זה המינימום.

מפכ"ל משטרת ישראל רנ"צ דודי כהן: אתמול בחפ"ק הציג ראש אגף משאבי אנוש סטטיסטיקה נמדדת, כמה שעות עובד שוטר בחתך ממוצע פר מרחבים ופר תחנות.

מפכ"ל משטרת ישראל רנ"צ דודי כהן: הוא הראה שרוב השוטרים עובדים יותר מ-47 שעות שבועיות, כי זה דרך ארץ, זה ערכים וכן הלאה, וכל מילה מיותרת.

מפכ"ל משטרת ישראל רנ"צ דודי כהן: לפני שבועיים-שלושה היה בג"ץ עמנואל.

מפכ"ל משטרת ישראל רנ"צ דודי כהן: משטרת ישראל התגייסה בימים חמישי-שישי, כל משטרת ישראל עבדה 16 שעות באותו יום, חציים "פעם ג'", חציים "פעם ד'", כמובן ללא תמורה.

מפכ"ל משטרת ישראל רנ"צ דודי כהן: כולם מדברים על האיומים על החברה הישראלית, על האלימות, על הפרות סדר, על פשיעת רחוב, על אמצעי לחימה, על סמים.

מפכ"ל משטרת ישראל רנ"צ דודי כהן: בסופו של דבר, מול כל האיומים הללו, כולם יחדיו, עומד השוטר, בעיקר שוטר הסיור, הבלש, הלוחם, איש המודיעין.

מפכ"ל משטרת ישראל רנ"צ דודי כהן: מול כל אלה צריך לדעת שעומד השוטר שצריך להתמודד גם עם הסמים, גם עם אמצעי הלחימה, גם עם הפרות סדר וגם עם פשיעה.

מפכ"ל משטרת ישראל רנ"צ דודי כהן: צריך לזכור שזה אותו שוטר.

מפכ"ל משטרת ישראל רנ"צ דודי כהן: נושא השכר לא יורד מסדר היום לרגע.

מפכ"ל משטרת ישראל רנ"צ דודי כהן: אני רוצה לומר לחברים שנמצאים כאן, אפילו במידה מסוימת של אכזבה, שאני כמפכ"ל לא הצלחתי בשנים האחרונות לחולל שינוי בתחום שכר השוטר.

מפכ"ל משטרת ישראל רנ"צ דודי כהן: ב-10-15 השנים האחרונות לא הצלחנו לחולל מהפך אמיתי בשכר השוטר.

מפכ"ל משטרת ישראל רנ"צ דודי כהן: זה נמצא על סדר היום של השר ושלי, וכעת גם על סדר היום של הוועדה הנכבדת הזאת.

מפכ"ל משטרת ישראל רנ"צ דודי כהן: אחד מדפוסי הפעולה האמיתיים ביותר של משטרת ישראל ב-3 השנים האחרונות הוא טיוב כוח-האדם.

מפכ"ל משטרת ישראל רנ"צ דודי כהן: זה לא עניין של מה בכך, אלא זה מחייב סדרה ארוכה מאוד של מהלכים אינטנסיביים, עקביים ועוקבים כדי להגיע לשנת 2020 עם משטרה איכותית.

מפכ"ל משטרת ישראל רנ"צ דודי כהן: לא שהיא לא איכותית היום, אבל אין ספק שצריך להסתכל קדימה.

מפכ"ל משטרת ישראל רנ"צ דודי כהן: דרך אגב, משטרת ישראל בעת הזאת מסתכלת רק קדימה.

מפכ"ל משטרת ישראל רנ"צ דודי כהן: השנה היא השנה שעוברת כבר וצריך להסתכל רק על המשטרה בשנים 2015 ו-2020.

מפכ"ל משטרת ישראל רנ"צ דודי כהן: לכן היום גם בשירות בתי-הסוהר וגם במשטרת ישראל כל שוטר שמגיע לקורס קצינים מסיים תואר ראשון, לימודים אקדמיים, כל קצין שמגיע לפו"מ, לקורס הבכיר, בתוך 9 חודשים מסיים תואר שני.

מפכ"ל משטרת ישראל רנ"צ דודי כהן: אנחנו מדברים על מערכים של טיוב כוח-אדם, של התמחות, של גיוס מסוג אחר, ואנחנו אפילו מסתכלים על השנים 2014-2015 כאשר יקום בבית-שמש מרכז ההכשרות החדש של משטרת ישראל שיקיף את כל סוגיית הטיפול בהכשרה של השוטר, כולל לימודים אקדמאיים מן היום הראשון לכניסת השוטר לשירות במשטרת ישראל.

מפכ"ל משטרת ישראל רנ"צ דודי כהן: כל הדברים הללו בסופו של דבר מצריכים שכר הוגן של השוטר.

מפכ"ל משטרת ישראל רנ"צ דודי כהן: הוצגה כאן השוואה של מדינות בעולם.

מפכ"ל משטרת ישראל רנ"צ דודי כהן: בכל מקום שאני מכיר בעולם המערבי – יש מקומות שאני לא מכיר – שוטרים ומורים נמצאים בראש סולם השכר בסקטור הציבורי.

מפכ"ל משטרת ישראל רנ"צ דודי כהן: רק במדינת ישראל השוטרים לא נמצאים בראש סולם השכר בסקטור הציבורי.

מפכ"ל משטרת ישראל רנ"צ דודי כהן: דבר נוסף, יש לנו הסכמים עם משרד האוצר שנחתמו לפני שנים רבות מאוד.

מפכ"ל משטרת ישראל רנ"צ דודי כהן: באופן עקבי הצבא עקף אותנו בהרבה מאוד פרמטרים בשנים האחרונות – בתוספת אי-קביעות, בתוספת שכר, בתוספות שכר ייחודיות וכן הלאה.

מפכ"ל משטרת ישראל רנ"צ דודי כהן: היום ניתן לומר בפה מלא שאין הצמדה לצה"ל למרות החלטת הממשלה שנתקבלה לפני שנים רבות למדי.

מפכ"ל משטרת ישראל רנ"צ דודי כהן: אין הצמדה של שכר השוטר לשכר איש הקבע בצה"ל, עם כל מה שמשתמע מכך.

מפכ"ל משטרת ישראל רנ"צ דודי כהן: לכן חייבים בשלב ראשון לממש את החלטות המדינה, את החלטות הממשלה – לתת עוד תוספות לשוטר, ואחרי כן אם רוצים לדון בדברים נוספים, זאת בהחלט העת לדון בדברים נוספים.

מפכ"ל משטרת ישראל רנ"צ דודי כהן: ביוני 2008 המשרד לביטחון הפנים, המשטרה ושירות בתי-הסוהר יחדיו חתמו על הסכם הבנות עם משרד האוצר בנושא שכר.

מפכ"ל משטרת ישראל רנ"צ דודי כהן: המטרה המרכזית, שהשוטרים, הסיירים, הלוחמים וכן הלאה ישתכרו במהלך 3 שנים, משנת 2008 ועד שנת 2011, תוספת שכר של 30%.

מפכ"ל משטרת ישראל רנ"צ דודי כהן: זה לא התממש, בשל כל מיני סיבות.

דוד אזולאי: זאת היתה החלטת ממשלה?

מפכ"ל משטרת ישראל רנ"צ דודי כהן: לא.

מפכ"ל משטרת ישראל רנ"צ דודי כהן: זה היה הסכם בין המשרד לביטחון הפנים ובין משרד האוצר.

דוד אזולאי: מה הסיבה שזה לא בוצע?

עמיחי שי: בשל הפרדת הפעילים מן הגמלאים.

מפכ"ל משטרת ישראל רנ"צ דודי כהן: זאת הסיבה העיקרית.

דוד אזולאי: אבקש שאחר-כך תפרט בעניין הזה.

מפכ"ל משטרת ישראל רנ"צ דודי כהן: זה הסכם הבנות שהמשרד לביטחון הפנים חתם עליו עם משרד האוצר, אך עד היום הסכם ההבנות הזה לא מומש.

מפכ"ל משטרת ישראל רנ"צ דודי כהן: בשנת 2009 הענקנו ל-4,200 שוטרים מענק על חשבון הסכמי השכר, בסך של 10,000 שקלים.

מפכ"ל משטרת ישראל רנ"צ דודי כהן: השנה, בשנת 2010, מתנגדים להעניק את המענק הזה, אלא רוצים להעניק אותו לאוכלוסיות קטנות יותר והמשרד לביטחון הפנים ואנחנו לא מסכימים לכך.

מפכ"ל משטרת ישראל רנ"צ דודי כהן: צריך לממש את ההסכמות שנתקבלו.

מפכ"ל משטרת ישראל רנ"צ דודי כהן: דבר נוסף שאני מבקש להגיד לכם אולי לא קשור באופן ספציפי לנושא השכר.

מפכ"ל משטרת ישראל רנ"צ דודי כהן: דעו לכם שכוח האדם המבצעי במשטרת ישראל קטֵן בכל שנה באחוז אחד.

מפכ"ל משטרת ישראל רנ"צ דודי כהן: בשנים האחרונות יש ירידה של למעלה מ-3,000 שוטרים מבצעיים בסד"כ המבצעי של משטרת ישראל.

מפכ"ל משטרת ישראל רנ"צ דודי כהן: בשנת 2007 העניקה ממשלת ישראל למשטרת ישראל 1,000 שוטרים.

מפכ"ל משטרת ישראל רנ"צ דודי כהן: 1,000 השוטרים הללו הלכו לחיזוק התחנות.

מפכ"ל משטרת ישראל רנ"צ דודי כהן: בשנים 2008 ו-2009 גייסנו אותם.

מפכ"ל משטרת ישראל רנ"צ דודי כהן: בשנים הללו, 2008-2010, וכנראה גם בשנת 2011, יש בחוק ההסדרים קיצוצי שכר.

מפכ"ל משטרת ישראל רנ"צ דודי כהן: המשטרה, כולל בשנת 2011, אמורה לקטון ב-1,100 שוטרים.

מפכ"ל משטרת ישראל רנ"צ דודי כהן: בסופו של דבר גם מחלישים את הכוח המבצעי של משטרת ישראל וגם לא מעניקים שכר הוגן לשוטרי משטרת ישראל.

מפכ"ל משטרת ישראל רנ"צ דודי כהן: רבותי, זו העת לשים את משטרת ישראל ושירות בתי-הסוהר ואת המשרד לביטחון הפנים בתיעדוף אחר.

מפכ"ל משטרת ישראל רנ"צ דודי כהן: זו העת, כי אנו מתקרבים לדיוני התקציב שיתקיימו בממשלה ביום חמישי הקרוב.

מפכ"ל משטרת ישראל רנ"צ דודי כהן: רבותי, אין ספק שהשוטר והסוהר צריכים להיות בקטגוריה העליונה של השכר הציבורי במדינת ישראל.

דוד אזולאי: תודה רבה לך אדוני.

דוד אזולאי: אדוני דיבר בין היתר על מורים.

דוד אזולאי: אינני יודע אם זה מנחם אתכם, אבל גם שכרם של המורים נמוך מאוד.

אריה ביבי: יש קצת הבדל בשעות העבודה של מורים ושל שוטרים.

דוד אזולאי: אני אומר לכם כמי שעסק בחינוך במשך שנים רבות, שם לפחות לא עובדים אותן שעות.

דוד אזולאי: משרתו של מורה כוללת לכל היותר 30 שעות בשבוע, שלא נדבר על משרת אֵם שכוללת 24 שעות בשבוע, והחופשות וכולי.

פניה קירשנבאום: יש להם גם שעות עבודה בבית.

דוד אזולאי: אין להם תורנויות וכוננויות.

דוד אזולאי: ולמרות הכול אני בהחלט מסכים עם המפכ"ל ששני הגורמים הללו, החינוך והמשטרה, אם לא יהיו איכותיים זה ישפיע על כל אזרח ואזרח במדינת ישראל, כי בסופו של יום כולנו מתנקזים לאותו מקום, או לבית-הספר או דרך המשטרה בצורה כזאת או אחרת.

דוד אזולאי: רשות הדיבור ליושב-ראש שדולת השוטרים בכנסת, חבר הכנסת אריה ביבי.

דוד אזולאי: 5 דקות לרשותך, כי אתה לא שר ולא מפכ"ל.

דוד אזולאי: בבקשה, אדוני.

אריה ביבי: אדוני היושב-ראש, השר לביטחון הפנים, קודם כול אני רוצה להודות למרכז המחקר והמידע של הכנסת.

אריה ביבי: שמעתם באיזו להיטות דיבר השר?

אריה ביבי: שמעתם את המפכ"ל?

אריה ביבי: רק שר שבא מתוך המשטרה ושמבין את המשטרה יכול לדבר כך, ואותו דבר המפכ"ל, וכך גם המנכ"ל שבא מתוך המשטרה וסגן הנציב שהיה גם במשטרה וגם בשירות בתי-הסוהר.

אריה ביבי: אני משמש כאן בשני כובעים: כחבר כנסת וכראש השדולה למען השוטרים, הסוהרים ובני משפחותיהם.

אריה ביבי: דיברו כאן על שכר השוטרים.

אריה ביבי: אני לא רוצה לחזור על דברים שנאמרו.

אריה ביבי: דיברו על שעות העבודה וגם על זה אני לא רוצה לחזור.

אריה ביבי: אתם יודעים שיש גם שישי-שבת?

אריה ביבי: אתם יודעים שיש גם חגים?

אריה ביבי: אתם יודעים איזו תוספת מקבל אזרח שעובד בחג או בשבת?

אריה ביבי: גם על זה אפשר למחול במידה והמשכורת תהיה כפי שהיא צריכה להיות.

אריה ביבי: לפעמים אני חושב שאולי מסתתר משהו מאחורי זה שלא נותנים משכורת טובה לשוטר, אולי למישהו יש משימה להחליש את כוח החוק.

אריה ביבי: אני לא רוצה לחשוב על כך, באמת לא רוצה לחשוב על כך.

אריה ביבי: אני לא מדבר על השִלְדִי ועל כל הדברים האלה.

אריה ביבי: אני גם לא מדבר על צה"ל, שלא נעים להגיד, ממש מרמה.

אריה ביבי: ההשוואה של המשטרה לצה"ל צריכה ללכת יד ביד.

אריה ביבי: עזוב את זה שמפקח במשטרה הוא בן 32-33 ואילו סגן בצבא הוא צעיר בן 22.

אריה ביבי: איך אפשר שמפקח במשטרה משכורתו גבוהה בסך הכול בכ-1,000 שקלים משל שוטר מתחיל?

אריה ביבי: בואו נקבע שהשכר הממוצע במשק, שעומד על 8,200 שקל, יהיה השכר ההתחלתי של שוטר.

אריה ביבי: מה קורה היום?

אריה ביבי: מאבטח משתכר יותר משוטר.

אריה ביבי: פעם שאלתי בעל חברת שמירה: תגיד לי, איך אתה בוחר מאבטח?

אריה ביבי: הוא ענה לי: מה זאת אומרת?

אריה ביבי: אני לוקח פנס ומאיר מול האדם.

אריה ביבי: אם הוא מטיל צל, אני מעסיק אותו כמאבטח.

אריה ביבי: אתה יודע איזו ויה דולורוסה עוברים כדי להיות שוטר?

אריה ביבי: אתה יודע כמה מבחנים שוטר וסוהר עוברים?

אריה ביבי: ראשי אגף משאבי אנוש, גם בשב"ס וגם במשטרה, יכולים להגיד לך בדיוק איזו ויה דולורוסה היא להתקבל למשטרה.

אריה ביבי: אחרי שאדם התקבל למשטרה ועבר כמה קורסים, אחר-כך כאשר יסתכל על המשכורת יאמר: בשביל המשכורת הזאת אני כאן?

אריה ביבי: שלום.

אריה ביבי: ישאיר תעודה ויילך הביתה.

אריה ביבי: משרד האוצר שרוצה לחסוך כסף בעצם מפסיד כסף.

אריה ביבי: אתה יודע כמה עולות ההכשרות בקורס ההתחלתי ואחר-כך בשרוולי התמחות וכן הלאה?

אריה ביבי: הון תועפות.

אריה ביבי: בזה בכלל לא מתחשבים.

אריה ביבי: זה גם עוד נגזרת אחת לגמלאים.

אריה ביבי: נמצא אתנו מר אברהם זיסו שהוא מנהל בית תמחוי.

אריה ביבי: הוא יגיד לך כמה גמלאים של המשטרה מגיעים לבית תמחוי.

אריה ביבי: באים אליך?

אברהם זיסו: גמלאים של המשטרה מגיעים לבית התמחוי לאכול צהרים.

אריה ביבי: בבקשה, תדעו שגמלאי המשטרה באים לבית תמחוי לאכול צהרים.

אריה ביבי: לאן הגענו?

אריה ביבי: לאיזה מצב הגענו?

אריה ביבי: עכשיו יסגרו שניים-שלושה בתי כלא, ומה יקרה?

אריה ביבי: אגיד לך בדיוק מה יקרה, כי היו לנו בעבר מקרים כאלה.

אריה ביבי: השופטים יגידו: רק רגע, אין לכם מקום בבית-כלא כדי להכניס את העבריין, אז נקדם קודם כול עסקאות טיעון, ואז יתחילו לעשות עסקאות טיעון.

אריה ביבי: במקום שיוטל על אדם מאסר של 3-4 שנים יוטלו עליו עבודות שירות, ואז יתחילו להסתובב ברחובות עברייני מין, עברייני סמים, צורכי סמים ואני לא רוצה לפרט את כל הרשימה הארוכה הזאת.

אריה ביבי: זה פן אחד של העניין.

אריה ביבי: בפן השני, מה ייסגר?

אריה ביבי: "להב 433"?

אריה ביבי: ומה יקרה?

אריה ביבי: אולי זאת הכוונה, שכל עברייני הצווארון הלבן יוכלו להסתובב חופשי, כי לא יהיה מי שיחזיק את הגיליוטינה.

אריה ביבי: מכאן צריכה לצאת קריאה.

אריה ביבי: ועוד דבר אחד, ובזה אני מסיים, באשר לוועד.

אריה ביבי: הקמתי את השדולה מפני שראיתי שאין ועד עובדים למשטרה.

אריה ביבי: דרך אגב, כך נכון שיהיה, וטוב שכך.

אריה ביבי: זה טוב בתנאי שהשר יהיה כמו השר אהרונוביץ' שלוחם עבור המשטרה, והמפכ"ל יהיה כמו רב-ניצב דודי כהן, ומנכ"ל המשרד לביטחון הפנים יהיה כמו מר חגי פלג.

אריה ביבי: אבל כאשר יש שר שמגיע למשרת השר בשל סיבות פוליטיות זה לא כל-כך טוב.

אריה ביבי: בשדולה אני אוכל מרורים.

אריה ביבי: נמצאות כאן גם גמלאיות שמתנדבות אצלי ושעובדות במשרדי.

אריה ביבי: אתה יודע מה הן עושות?

אריה ביבי: כל היום הן מתקשרות לגמלאים ושואלות אותם מה הבעיות.

אריה ביבי: אילו דיברו כאן עכשיו יכלו להגיד לך בדיוק כמה בעיות יש.

אריה ביבי: למה אני מזכיר שוב את הגמלאים?

אריה ביבי: כי זה נגזרת של תנאי השכר של שוטרים.

אריה ביבי: השוטר יוצא אחר-כך לגמלאות, ומה הוא מקבל?

אריה ביבי: אני יודע ש-5 הדקות שלי הסתיימו, אבל אתה רואה שגם אני מדבר בלהט.

דוד אזולאי: יש עוד רשימת דוברים ארוכה.

דוד אזולאי: צריך לאפשר לכולם לדבר.

אריה ביבי: כשאנחנו מסתכלים על השוטרים, אני מסתכל גם על גמלאי המשטרה.

אריה ביבי: שוטר ברבות הימים יהיה גמלאי, ותראה את התוצאה: הם נזקקים לבית תמחוי.

אריה ביבי: אם אתם רוצים שהשוטרים שלנו, אחרי ששירתו את המדינה ולא אחת גם נפצעו, יילכו אחר-כך לבית תמחוי, אז זאת הדרך.

אריה ביבי: תודה.

דוד אזולאי: תודה רבה אדוני.

דוד אזולאי: רשות הדיבור לחבר הכנסת יעקב אדרי, לשעבר סגן השר לביטחון הפנים.

יעקב אדרי: אדוני היושב-ראש, מכובדי השר, המפכ"ל, המנכ"ל, חבריי חברי הכנסת, אני מלווה את נושא שכר השוטרים שנים רבות, מיום כניסתי לתפקיד סגן השר לביטחון הפנים.

יעקב אדרי: אני רוצה לומר בכנות, לא הצלחתי במיוחד, ביחד עם חבריי, כי המצב הולך ומחמיר.

יעקב אדרי: כשאני רואה את הנתונים – ולא הייתי צריך לראות את הנתונים כי אני מכיר חלק מן הבעיות מקרוב – נראה לי כאילו אנחנו כל הזמן הולכים לאחור.

יעקב אדרי: והדבר החמור יותר, כאשר אני רואה שבתקציב המדינה החדש רוצים לקצץ מתקציב המשטרה.

יעקב אדרי: פשוט רוצים לכבול את הידיים ואת הרגליים של המשטרה.

יעקב אדרי: אני רוצה לומר לחבריי חברי הכנסת, יושבים כאן חברים מ-3 מפלגות: ש"ס, ישראל ביתנו וקדימה.

יעקב אדרי: בואו נשים את הדברים על השולחן.

יעקב אדרי: עומדים בפנינו שני מאבקים: האחד על תקציב המדינה, שייקבע לשנתיים, והשני על שכר השוטרים.

יעקב אדרי: שני המאבקים תלויים זה בזה.

יעקב אדרי: שמעתי את כל הנתונים וזה רק החמיר את התמונה שהיתה ידועה לי.

יעקב אדרי: ברור לי שהמצב קשה.

יעקב אדרי: אתם לא צריכים לתאר לפנינו את המצב, האמן לי, אנחנו הפה שלכם.

יעקב אדרי: שוטר לא יכול להמשיך לעבוד כך כשהוא משתכר משכורת כל-כך נמוכה.

יעקב אדרי: אני מתאר לעצמי שזה מוביל למריבות ו"תלווה לי מכאן" ו"תיקח משם" ולא יוצאים מן הסיפור הזה.

יעקב אדרי: אני אומר לכם דבר אחד, ושוב אני מפנה את האצבע אלינו, כדי לא לזרוק את זה לאחרים.

יעקב אדרי: אנחנו, המפלגות, צריכות להתעקש על העניין הזה.

יעקב אדרי: אין פטנט אחר.

יעקב אדרי: השוטרים לא יכולים להפגין, ולא אף אחד אחר, אלא דרך הפוליטיקה.

יעקב אדרי: חברת הכנסת פאינה קירשנבאום שנמצאת אתנו דומיננטית מאוד, והשר, ואנחנו נעשה את שלנו, ויושב-ראש ועדת הפנים והגנת הסביבה שהוא איש עם יכולות מוכחות, כולנו נעשה כל שאפשר.

יעקב אדרי: אני לא רוצה להגיד, כפי שאמר חבר הכנסת ביבי, שאולי למישהו טוב שתהיה משטרה חלשה.

יעקב אדרי: אני לא יודע, אבל אני מאמין שמדינת ישראל זקוקה למשטרה רצינית.

יעקב אדרי: תראו לי עוד סקטור שאפשר להקפיץ אותו בלילה, בצהרים, בבוקר, בחג, להגיד לו: תבוא מייד לתחנה, יש עכשיו הפגנה בצומת פלי"ם, תבואו מייד, והשוטרים מתגייסים מייד, לא חושבים פעמיים, או אם יש איזה אירוע ברמת הגולן וכולם מוקפצים.

יעקב אדרי: איפה יש עוד סקטור כזה?

יעקב אדרי: אין.

יעקב אדרי: אדוני השר, אנחנו עומדים לצדך במאבק הזה.

יעקב אדרי: המאבק הוא פוליטי, כאן, מול שר האוצר.

יעקב אדרי: לא צריך להתבייש.

יעקב אדרי: אם צריך לגייס אותנו, אנחנו נתגייס לעניין הזה, כי הוא בנפשנו.

יעקב אדרי: תודה.

דוד אזולאי: תודה רבה אדוני, אני מודה לך.

דוד אזולאי: רשות הדיבור לחבר הכנסת חמד עמאר, בבקשה.

חמד עמאר: אדוני היושב-ראש, כבוד השר, המפכ"ל, האורחים, חברי הכנסת, קודם כול אני רוצה להודות לך על קיום הדיון.

חמד עמאר: לקבוע דיון בתוך חודש זה מהר מאוד יחסית.

חמד עמאר: אם תוך חודש אתה מצליח לקדם את הדיון זה זמן סביר.

חמד עמאר: אם הדבר היחיד הוא חיסכון כספי-כלכלי למערכת, אני מציע למשרד האוצר שנייבא שוטרים מסין ומהודו, אבל לפי דברי היושב-ראש הם לא יסכימו לעבוד בתנאים כאלה, כי השכר שלהם בחוץ גבוה יותר.

דוד אזולאי: על תקן של עובדים זרים הם ירוויחו יותר.

חמד עמאר: הוא אמר שלא משתלם להם.

חמד עמאר: עובדים זרים מרוויחים יותר משוטרים אז הם לא יסכימו לעבוד במשטרה.

חמד עמאר: אני מכיר את זה מהחבר'ה הדרוזים שרוצים להתגייס למשטרה, שצריכים לעבור מבחן ראשון, ואם עוברים אותו מרגישים טוב, ואחרי זה צריכים לעבור גיבוש ולעבוד עוד ועוד.

חמד עמאר: אני מסתכל על ה"תלוש" ורואה כמה קשה הם עובדים וכמה הם רוצים להתגייס – אני אומר: 4,000 שקל?

חמד עמאר: מי שיילך לעבוד בשמירה ויקבל 30 שקלים בשעה ויעבוד בשעות שהוא עובד כשוטר יקבל פי שתיים משוטר.

חמד עמאר: והיום אין חשיבות להיותך עובד מדינה, כי כולם מקבלים פנסיה צוברת.

חמד עמאר: היכן שיעבוד, לא משנה.

חמד עמאר: הוא יכול לעשות ביטוח מנהלים ולקבל את כל התנאים שהוא צריך לקבל בכל מקום שבו יעבוד.

חמד עמאר: לכן הנושא הזה כואב באמת.

חמד עמאר: אני לא רוצה לחזור על דברים שנאמרו כבר על-ידי חברי הכנסת ועל-ידי השר והמפכ"ל.

חמד עמאר: מרגישים שאנשים מדברים מבפנים, מתוך הלב.

חמד עמאר: אדוני היושב-ראש, חלק מן האנשים שיושבים כאן חברים גם בוועדת הכספים.

חמד עמאר: לשם צריך להגיע התקציב, ושם צריך להילחם על הנושא.

חמד עמאר: נמצאים כאן נציגים של שלוש מפלגות.

חמד עמאר: כל הבית הזה, בלי קשר לשייכות המפלגתית, צריך להתגייס לקדם את הנושא הזה, שהשוטרים יקבלו את מה שמגיע להם.

חמד עמאר: כבוד השר הציג דוגמה על מישהו מדליית אל כרמל שרוצה להגיע לתל-אביב.

חמד עמאר: אציג לכם דוגמה, שמישהו מבית ג'אן או מקריית שמונה רוצה להגיע לירושלים.

חמד עמאר: כמה שעות עליו לנסוע?

חמד עמאר: ולא מחשיבים לו את השעות הללו, הוא צריך לתת את השעות שלו במשטרה.

אריה ביבי: או מבית ג'אן לכלא בבאר-שבע.

חמד עמאר: או מבית ג'אן לכלא נפחה.

חמד עמאר: כמה שעות עליו לנסוע?

חמד עמאר: הנושא הזה רציני מאוד וצריך לתת עליו את הדעת ולהילחם כדי שהשוטרים יקבלו את שמגיע להם.

חמד עמאר: תודה.

דוד אזולאי: תודה רבה אדוני.

דוד אזולאי: רשות הדיבור לחברת הכנסת פאינה קירשנבאום, בבקשה.

פניה קירשנבאום: כבוד היושב-ראש, כבוד השר, המפכ"ל, חבריי חברי הכנסת, אורחים, אני מודה על כך שאתם מקיימים את הדיון הזה.

פניה קירשנבאום: העיתוי שלו נכון, ואולי הוא קורה בגלל המציאות שבה אנו נמצאים, הקִרבה לדיוני התקציב וחוק ההסדרים.

פניה קירשנבאום: כאשר אני מסתכלת על פני התקופה האחרונה, אני רואה איך המשטרה מקבלת סמכויות על יותר ויותר תחומים שנוגעים לכל אחד ואחד מאתנו ואיך היא מתמודדת עם כל הבעיות.

פניה קירשנבאום: אנחנו מדברים על מלחמה בסמים ואלכוהול, על שיטור קהילתי, על כל מיני משימות שהמשטרה עד כה לא נטלה בהם חלק, והייתי מצפה שהמעגלים האלה יתרחבו.

פניה קירשנבאום: אני יכולה להגיד הרבה דברים.

פניה קירשנבאום: אני משתדלת לא לחזור על דבריי חבריי, אבל אני נתקלת במסגרת תפקידים נוספים שלי בחבר'ה צעירים, וכאשר אני שואלת מדוע הם לא רוצים להתגייס למשטרה הם אומרים: כאשר אני יושב בבוטקה של החניה ומוכר כרטיסי חניה – אני כבר לא מדברת על אבטחה – אני מרוויח פי שתיים וגם יש לי זמן, כסטודנט אני יכול גם ללמוד, אני יכול לקרוא ספר או לפתור תשבצים ואני לא "קורע" את עצמי כמו במשטרה.

פניה קירשנבאום: הדבר מדאיג מאוד.

פניה קירשנבאום: מדאיג בשל הסיבה שאלו האנשים שצריכים להגן על הביטחון האישי שלי.

פניה קירשנבאום: כאשר אני מסתכלת על תלוש המשכורת הזה, אני שואלת כמה מוטיבציה יש לאדם לעשות את זה?

פניה קירשנבאום: אפשר להציג את זה במילים גבוהות, אך זה נכון, השוטר אמור להקריב את עצמו למען הביטחון האישי שלי.

פניה קירשנבאום: אנחנו יודעים את כל התיאוריות על הנעת עובדים, ואומרים שכסף לא מניע את העובדים.

פניה קירשנבאום: ייתכן.

פניה קירשנבאום: אני מקווה מאוד שכאשר אדם קם ב-6 בבוקר לשלוח את הילדים וללכת לעבודה יש לו מוטיבציה, כי הוא חדור מוטיבציה לעשות את התפקיד שלו.

פניה קירשנבאום: אני שואלת כמה מוטיבציה נשארת לו כאשר הוא חוזר בערב הביתה ומקבל את תלוש המשכורת שלו ורואה 4,000 שקל.

פניה קירשנבאום: אז יש לי ספק עד כמה התיאוריה מוכיחה את עצמה.

פניה קירשנבאום: כיושבת-ראש ועדת המשנה לנושא ביטוח ופנסיה ושוק ההון אני מטפלת הרבה בפנסיות ובבעיה של כל קרנות הפנסיה.

פניה קירשנבאום: מה שאני רואה כאן ב"תלוש" – אנחנו מגדלים דור או שכבה שלמה חלשה ביותר מבחינה סוציו-אקונומית שנצטרך להתמודד איתה, לא עכשיו, אולי בעוד 10 שנים.

קריאה: מתמודדים גם עכשיו.

פניה קירשנבאום: אם לא נשקיע כאן כסף היום נצטרך להשקיע כסף במשרד הרווחה ובהשלמות פנסיות ובכל מיני דברים.

פניה קירשנבאום: משכורת היסוד שממנה מופרשת הפנסיה, 1,300 שקלים, זה מדאיג אותי יותר מן השורה התחתונה ב"תלוש" הזה.

פניה קירשנבאום: צריך להפריד את הנושאים האלה לכמה רמות.

פניה קירשנבאום: השוואת שכר – זה דבר אחד, וצריך לעשות את זה; שינוי בחישוב השכר – חייבים לעשות, כי אם לא נדאג לפנסיה של האנשים האלה, אני אומרת לכם, מה שאנו מדברים כאן היום זה רק הטיפה הראשונה ובעוד כמה שנים נמצא את עצמנו בצרה גדולה מאוד.

פניה קירשנבאום: חבר הכנסת אריה ביבי, אני במשהו לא מסכימה אתך, כשאתה שואל האם אנחנו לא בכוונה מקטינים את השכר, שמא מישהו מנסה להחליש את המשטרה.

פניה קירשנבאום: יש איזה תהליך במדינה שכולנו צריכים לתת דעתנו עליו.

פניה קירשנבאום: זה קורה גם בתחום הרפואה, שם המתמחים מקבלים שכר מינימום ועובדים המון שעות; אנחנו רואים את זה בתחום ההוראה, שם מגדלים את הדור הבא שלנו ושכר המורים בעייתי.

פניה קירשנבאום: אני דואגת מאוד לשוטרים ולסוהרים, צריך לטפל במשכורתם, אבל אני לא מסכימה לטענה שלך.

פניה קירשנבאום: המשפט הזה קצת חורה לי.

פניה קירשנבאום: אני סבורה שיש לנו בעיה כלל-מערכתית לגבי תחומים חשובים מאוד ותמיד שואלים אותנו ברף העליון: תחליטו האם ביטחון המדינה או האם התחומים האחרים.

פניה קירשנבאום: אם לא נחנך את הילדים שלנו כפי שצריך, אם לא ניתן רמת רפואה כפי שצריך במדינה, אם לא ניתן ביטחון אישי לתושבים שלנו אז גם לא נוכל לתת את הכוח המתאים לביטחון הכללי של המדינה.

פניה קירשנבאום: אולי זה לא לדיון בפורום הזה, אבל רק כנקודת חשיבה.

פניה קירשנבאום: אנחנו נמצאים בעיצומו של הדיון על התקציב והשמיכה קצרה, אבל צריך לכסות את כל התחומים.

פניה קירשנבאום: אני שמחה שאנחנו מדברים, וכמובן, כפי שאמרו חבריי, אנחנו נתמוך בכל מה שאתם ממליצים, גם בוועדת הכספים.

פניה קירשנבאום: אני מקווה שנצליח אולי לשפר את המצב.

דוד אזולאי: תודה רבה גברתי, אני מודה לך.

דוד אזולאי: בהמשך לדבריך ולדברי המפכ"ל, עליך לדעת, ואני אומר את זה מניסיון אישי, גם כאיש חינוך בעברי, אני חייב להגיד שכאשר קיבלנו את תלושי המשכורת כמורים השכר היה באמת עלוב מאוד.

דוד אזולאי: היום זה קצת השתפר, אך לא הרבה.

פניה קירשנבאום: השיפור לא משמעותי.

פניה קירשנבאום: כבוד היושב-ראש, אני נתקלת בבעיות הללו.

דוד אזולאי: המזל שלנו שבמדינה הזאת, ככל שזה יישמע מוזר, שיש עדיין משוגעים חיוביים לדבר.

דוד אזולאי: אחרת, אין הסבר איך אדם הולך לעבוד.

דוד אזולאי: אם לא הסיפוק בעבודה, אם לא האידיאל בעבודה אין ספק שלא היו לנו לא שוטרים או מורים טובים, ואי אפשר להגיד שאין שוטרים טובים או שאין מורים טובים.

פניה קירשנבאום: זה אמנם הופך לדו-שיח, אבל אני רוצה להגיד, בסך הכול אני אוהבת מאוד את מדינת ישראל ואני יודעת שיש עוד אנשים רבים כמוני.

פניה קירשנבאום: אני שמחה שמשטרת ישראל מצליחה להצמיח ולגדל אנשים נאמנים למדינת ישראל, כי היום רבים מפורשי משטרת ישראל מתנדבים או מגיעים לשורות ההוראה וממשיכים לעבוד באותו שכר מינימום ואולי מנסים קצת להעלות גם את רמת ההוראה.

פניה קירשנבאום: אני נפגשת עם מנהלות בתי-ספר והן אומרות שהכוח הכי טוב שיש היום בהוראה מגיע מפורשי המשטרה והצבא שבאים ותורמים את השעות שלהם.

פניה קירשנבאום: אבל עדיין אנחנו צריכים לטפל בשכר שלהם.

דוד אזולאי: תודה.

דוד אזולאי: רשות הדיבור למר אסף לוי.

דוד אזולאי: אתה מוכן להגיד כמה מילים?

דוד אזולאי: אני מבין שאתה משרת כבר 6 שנים במשטרה, או שזה כולל את השירות הסדיר שלך?

אסף לוי: זה כולל את השירות הסדיר שלי.

אסף לוי: אתחיל בזה שאני נשוי, אב לשניים, תאומים, בן ובת בני 9 חודשים.

אסף לוי: בשירות הסדיר שירתתי במג"ב, הייתי מפקד כיתה.

אסף לוי: לאחר השירות הסדיר הייתי אמור להישאר בקבע, אבל מכיוון שהייתי בחור ישיבה לא החשיבו את הלימודים שלי, לכן הייתי צריך לעזוב לאזרחות ולהשלים את הלימודים.

אסף לוי: עבדתי בעבודה באזרחות ותוך כדי העבודה השלמתי את הלימודים על מנת שאוכל להתגייס, לפחות לשירות בתי-הסוהר.

אסף לוי: למדתי במשך שנה שלמה, השלמתי את הלימודים, עברתי את כל המיונים והתקבלתי לעבוד בשירות בתי-הסוהר.

אסף לוי: אני עובד כבר כ-3 שנים בבית-סוהר "גבעון".

אסף לוי: במשכורת שאני מקבל קשה מאוד להחזיק משפחה.

דוד אזולאי: בשיח חברים הבעיה הזאת צפה ועולה?

אסף לוי: כן, כל הזמן, כי רוב הסוהרים נמצאים בטווח הגילאים שלי, בני 25-35 פחות או יותר.

אסף לוי: כרגע אני בן 28.

אסף לוי: אנשים רוצים להתקדם, אנשים רוצים ללמוד ולהוציא תואר אקדמאי, אבל צריך לשלם למטפלת 3,000 שקל עבור הטיפול בתאומים, וצריך לשלם את המשכנתה, ולהחזיק בית, ואני לא מדבר על שאר הדברים ועל מותרות שאנשים כן צריכים, אלא פשוט הבסיס.

אסף לוי: קשה מאוד להחזיק את הבית כפי שצריך עם משכורת כזאת.

דוד אזולאי: תודה רבה לך אדוני.

דוד אזולאי: נציג משרד האוצר, מר ניר רייס, אדוני סגן הממונה על השכר, בבקשה.

דוד אזולאי: הייתי מבקש לשמוע ממך בעיקר שני דברים.

דוד אזולאי: האחד, הזכירו כאן המפכ"ל והשר כל מיני הסכמים שנחתמו במשך השנים ולא מיושמים.

דוד אזולאי: השני, אולי אדוני יודע יותר מאשר אנו יודעים, אבל שכר יסוד משולב של 1,475 שקלים, אני מבין שזה לא מקרה יחיד.

דוד אזולאי: השאלה אם יש בסקטור הציבורי עוד סדר גודל כזה של משכורות.

ניר רייס: אתייחס לשני הנושאים שביקשת.

ניר רייס: בהקשר הפנסיוני, שדיברה עליו גם חברת הכנסת קירשנבאום, המשכורת הפנסיונית היא לא 1,300 שקל אלא בערך 5,500-5,600 שקל.

ניר רייס: השכר המשולב הוא תוצאה היסטורית של טבלאות שכר.

אריה ביבי: סליחה, לא הבנתי מה זה 5,500 שקל.

פניה קירשנבאום: הוא אומר שכל הברוטו מופרש לפנסיה.

ניר רייס: כל הברוטו כמעט הוא פנסיוני.

ניר רייס: החזר הוצאות הוא לקופת גמל, וכל הברוטו הוא פנסיוני לקרן פנסיה.

ניר רייס: כך זה בנוי.

ניר רייס: אפשר לראות את זה גם ב"תלוש", אם תסתכלו על ברוטו פנסיוני.

ניר רייס: זה כתוב שם.

ניר רייס: השכר המשולב כשלעצמו, וזה נכון לגבי כל המגזר הציבורי, הוא תוצאה של טבלאות שכר היסטוריות שקשה מאוד לשנות אותן ולכן הוא לא מבטא, לא רק אצל השוטרים אלא גם אצל אוכלוסיות אחרות, את רמת השכר ברוטו, או את רמת השכר הפנסיוני.

ניר רייס: כפי שלשוטרים ולמשרתי מערכת הביטחון, מעבר לשכר המשולב יש תוספות שמגדירות את השכר הפנסיוני שלהם, כך גם לעובדי מדינה ולקבוצות אחרות יש שכר טבלאי, יש שכר משולב ותוספות.

דוד אזולאי: אני מקבל את הדברים שאדוני אומר.

דוד אזולאי: מתוך הברוטו שאדוני מדבר עליו כרגע, מה החלק הפנסיוני, באחוזים, בשכר ברוטו שמוצג כאן בפנינו?

ניר רייס: 5,563 שקלים זה הברוטו הפנסיוני.

דוד אזולאי: נצא מתוך נקודת הנחה שהאיש עבד X שנים, זה החישוב שלו מהסכום של 5,700 שקלים?

ניר רייס: החישוב שלו הוא מה שיצבור בקרן הפנסיה לאורך כל השירות.

ניר רייס: לצורך העניין, הוא התחיל בתוך רס"ל בעת הגיוס וישתחרר בתוך רנ"ג, אז מה שיצטבר בקרן הפנסיה לאורך כל הדרך, בהתאם לשכר שלו במשך תקופת שירותו, יקבע את גובה הפנסיה שלו.

אריה ביבי: זה אחוז מהשכר ברוטו.

אריה ביבי: הוא לא מקבל 5,600 שקלים.

דוד אזולאי: הוא לא מקבל את כל הברוטו.

דוד אזולאי: במקרה הטוב הוא יקבל 70%.

אריה ביבי: 70% או 60%, תלוי.

ניר רייס: מדובר בפנסיה צוברת חדשה.

ניר רייס: בסופו של דבר כשאדם יוצא לפנסיה מקרן פנסיה חדשה, יש לו יתרה צבורה בקרן ובהתאם לתקנון הקרן, שלא מתייחס בכלל לאחוזים אלא רק להערכה של תוחלת החיים, נקבעת הקצבה החודשית.

ניר רייס: כלומר, היתרה הצבורה בקרן מחולקת באיזה מספר וזה קובע את התשלום של הפנסיה החודשית, גם הפנסיה וגם פנסיית הגישור כי אני מניח שהאדם שאנחנו מדברים עליו, כמו כל האחרים, ייצא בפרישה מוקדמת לפני גיל 67.

אריה ביבי: הוא שאמרתי: הוא לא מקבל את הסכום שמופיע ב"תלוש" המשכורת, אלא מקבל אחד חלקֵי משהו.

ניר רייס: לגבי ההבנות שקיימות בינינו ובין המשרד לביטחון הפנים, המשטרה ושירות בתי-הסוהר, הגענו אכן להבנות לפני כשנתיים ליישם שינוי שעיקרו בשכר הנגדים, ליישם שינוי שצה"ל מתכוון והתכוון ליישם אותו.

ניר רייס: הכוונה שלנו היתה ליישם אותו במשטרה.

ניר רייס: השינוי הזה אמור היה להביא שתי בשורות גדולות.

ניר רייס: קודם כול, משרד האוצר סיכם והיה נכון להקצות הרבה מאוד כסף לטובת היישום של השינוי הזה.

ניר רייס: ושנית, לראשונה המשטרה ושירות בתי-הסוהר יכלו להגדיר את המקצועות שלהם, את המקצועות המתועדפים על-ידם בהתאם לסדר העדיפויות שלהם ובצורה שונה מאשר בצה"ל.

ניר רייס: אם היום המשטרה כבולה לסדרי העדיפויות של הצבא, והצבא מתעדף אחרת את גולני או מקצועות מקבילים לסייר או לבלש, ככל שהם קיימים בצה"ל, הגענו עם המשטרה ושירות בתי-הסוהר להבנה שהם יוכלו לתעדף את המקצועות שהם ליבת העיסוק שלהם גבוה יותר ולהקצות לכך הרבה כסף.

ניר רייס: הסיבה שהמהלך הזה לא מתקיים למרות שאנחנו רוצים מאוד שיקרה, נעוצה בכך שהצבא לא מקדם אותו.

ניר רייס: היות והמשטרה, השוטרים והסוהרים צמודים למשרתי הקבע, לא ניתן לקדם את המהלך כל עוד צה"ל לא מקדם אותו.

ניר רייס: הסיבה שצה"ל לא מקדם אותו, כי הוא ממתין לשינוי אופן ההצמדה של גמלאי הצבא מהצמדה לפעיל להצמדה למדד.

דוד אזולאי: למה להצמיד את המשטרה לצבא?

דוד אזולאי: אם הרעיון מוסכם על כל הצדדים, אפשר לעשות את זה באופן חד-צדדי עם המשטרה.

אריה ביבי: ולמה לתת לצבא מתחת לשולחן כל מיני מענקים?

דוד אזולאי: כרגע אני לא דן בענייני הצבא אלא בענייני המשטרה.

אריה ביבי: בבקשה, בואו נפתח הכול.

ניר רייס: אמרנו גם בעבר למשרד לביטחון הפנים שאנו נכונים לנקוט בצעדים שצה"ל עוד מתעכב מלנקוט בהם, אולי כי הוא סבור שיקבל תגמולים כספיים משמעותיים יותר מאשר מה שהוסכם עם ההסתדרות, מה שלא יקרה.

ניר רייס: אנו נכונים לנקוט בצעדים הללו קודם כול במשרד לביטחון הפנים בשני נושאים: הצמדת הגמלאים למדד, דבר שייתן פיצוי משמעותי לגמלאים והבטחת הגמלה שלהם בעתיד, ושינוי באופן חלוקת התמריצים לנגדים בהתאם לסדרי העדיפויות של המשרד, תוך כדי שינוי אופי ההצמדה לצה"ל.

ניר רייס: לא ביטול ההצמדה לצה"ל אלא מעבר להצמדה שמסתכלת על עלות במקום על השוטר הבודד אל מול החייל הבודד, מה שלא מתאים כנראה, והיום רואים שזה לא מתאים.

ניר רייס: קראתי בעיון את הדוח שהכין מרכז המחקר והמידע של הכנסת ועולים בו דברים מעניינים מאוד.

ניר רייס: אם רוב הדיון יתמקד בשוטר הבודד, בשוטר המתחיל ובפערים, ככל שישנם, בינו ובין מה שקיים בעולם, אנחנו רואים במקומות שהדוח מפרט את השכר על-פי התפלגות דרגות ברחבי העולם, שבדרגות הקצונה, בוודאי בדרגות הקצונה הבכירות, מסגן-אלוף ומעלה, אנחנו כמו העולם, כמו המדינות המפותחות בעולם.

מפכ"ל משטרת ישראל רנ"צ דודי כהן: אבל לא כמו הצבא, ממש לא.

ניר רייס: גם כמו הצבא.

ניר רייס: אולי אנחנו לא כמו ארצות-הברית אבל כמו אירלנד ובריטניה, ואף יותר ממדינות אחרות שמוצגות בדוח.

ניר רייס: זה נובע אך ורק מן ההצמדה לצה"ל.

ניר רייס: ברור שסדרי העדיפויות של צה"ל לגבי סמל ראשון ולגבי רב סמל הם לא כמו סדרי העדיפויות של המשטרה.

ניר רייס: סמל ראשון או פקד הוא לא כמו סרן, לא בגיל ולא בכל דבר אחר.

דוד אזולאי: אותם קצינים שאדוני מדבר עליהם הם לא הרוב, לא במשטרה ולא בצבא.

דוד אזולאי: הרוב במשטרה הם שוטרים זוטרים.

דוד אזולאי: זה המרכיב העיקרי במשטרה.

ניר רייס: אני בכלל לא מתווכח עם מה שאתה אומר בנושא הזה.

ניר רייס: זה כמובן נכון, בטח לגבי המשטרה, כי בצבא זה קצת אחרת.

ניר רייס: אבל הדרך לטפל בזה היא לנקוט באותם צעדים שסוכמו ולשנות את אופי ההצמדה בין המשטרה ובין צה"ל בצורה שמאפשרת למשטרה לתעדף אחרת את התפקידים, בוודאי את תפקידי הליבה, מאשר קיים בצה"ל.

יצחק אהרונוביץ': אני מבקש להבין.

יצחק אהרונוביץ': אתה בכל זאת סגן לממונה על השכר.

יצחק אהרונוביץ': אני שומע, וכולנו שומעים כאן, דברים חמורים מאוד שאתה אומר.

יצחק אהרונוביץ': אנסה לבדוק אם הבנתי נכון.

יצחק אהרונוביץ': אתה אומר: 'רבותי, הדבר פשוט מאוד – אני כסגן הממונה על השכר רוצה ללכת לקראתכם ולתת לכם את התוספות.

יצחק אהרונוביץ': הכסף קיים אצלי במשרד.

יצחק אהרונוביץ': השוטרים והסוהרים למעשה לא מקבלים בגלל המדיניות שלכם.

יצחק אהרונוביץ': מאחר והמדיניות שלכם היא לא להתנתק מן הצבא בשלב הזה, כי מתנהל משא ומתן עם משרד האוצר לגבי הגמלאים, אתם לא יכולים לקבל את התוספות'.

יצחק אהרונוביץ': הדברים שאתה אומר חמורים מאוד.

יצחק אהרונוביץ': כלומר, אתם מחזיקים כרגע כבני ערובה את השוטרים והסוהרים שנמצאים כאן, שאין להם שום קשר לצורך להגיע להסכם.

יצחק אהרונוביץ': אתה אומר לי: 'עד שלא תגיע להסכם, עד שלא תחתום לא תקבל תוספות'.

יצחק אהרונוביץ': אלה דברים חמורים מאוד, שאין קשר ביניהם.

יצחק אהרונוביץ': אמרתי, גם לממונה על השכר וגם לשר האוצר: תסיימו את הדיונים עם הצבא.

יצחק אהרונוביץ': אני מוכן להיכנס להסכם.

יצחק אהרונוביץ': אל תחזיקו את השוטרים והסוהרים כבני ערובה.

יצחק אהרונוביץ': תנו להם את התוספות, תנו להם את ההפרשים.

יצחק אהרונוביץ': בכל ההסכמים, בכל עבודת המטה בואו נמשיך את הדיונים ונבצע את הדברים הללו, וניכנס למשא ומתן.

יצחק אהרונוביץ': כרגע אתה אומר לי: 'אתם לא עושים את הפעולה'.

יצחק אהרונוביץ': זה לא הגון, לא ישר וגם לא נכון להעביר את המסרים האלה לציבור.

יצחק אהרונוביץ': תנו להם את מה שמגיע.

יצחק אהרונוביץ': אם אתה חושב שמגיע להם בדין עוד 2,000-3,000 שקל – תן להם.

יצחק אהרונוביץ': שב אתנו, נקיים אתך שיחות.

יצחק אהרונוביץ': אנחנו מוכנים מחר בבוקר לשבת אתכם.

יצחק אהרונוביץ': תסגרו את הדברים גם עם הצבא.

יצחק אהרונוביץ': אין לי שום בעיה להיכנס למשא ומתן, גם לגבי ההפרדה של הגימלאים, וגם את זה אתם יודעים.

יצחק אהרונוביץ': אל תחזיקו אותנו ואת האנשים האלה כבני ערובה: 'עד שאתם לא באים לא תקבלו'.

יצחק אהרונוביץ': זה לא הגון.

דוד אזולאי: אדוני השר, אני שואל גם אותך וגם את אנשי משרד האוצר.

דוד אזולאי: אני מבין שרוצים לתלות את הדברים אלה באלה, משטרה וצבא כאחד.

דוד אזולאי: אבל היות ועדיין לא הגעתם להסכמות עם הצבא, בואו נגמור עם המשטרה.

דוד אזולאי: היה ואחר-כך יינתנו תוספות חריגות כלשהן לאנשי הצבא, באופן טבעי גם אנשי המשטרה יקבלו אותן.

דוד אזולאי: למה לעכב כרגע?

דוד אזולאי: הרי המשרד לביטחון הפנים ערוך ומוכן ללכת למשא ומתן הזה ולקדם אותו.

דוד אזולאי: אין לי ספק שגם אתם כמשרד האוצר, כשאתם שומעים על השכר המעליב הזה, הדבר בלתי נסבל ולא אפשרי.

דוד אזולאי: אתם חייבים לתת מענה לנושא הזה.

דוד אזולאי: למה לא תתחילו קודם כול עם המשרד לביטחון הפנים, תגיעו לסיכומים ואחר-כך תדונו עם הצבא?

דוד אזולאי: למה לקשור אחד בשני?

יצחק אהרונוביץ': במשך שנה שלמה אתם מחזיקים את המענק בידכם.

יצחק אהרונוביץ': מר ניר רייס, אתך לא דיברתי.

יצחק אהרונוביץ': דיברתי עם הממונה על השכר ועם שר האוצר.

יצחק אהרונוביץ': במשך שנה שלמה אומרים לי שעכשיו ישחררו את 10,000 השקלים, ועוד אומרים לי: לא לשנה, אלא לשנתיים.

יצחק אהרונוביץ': אלה דברים לא הגונים במשאים ומתנים.

יצחק אהרונוביץ': הכעס לא מופנה כלפיך באופן אישי, אלא כלפי הממונים עליך.

יצחק אהרונוביץ': בואו ניכנס למשא ומתן, אבל תנו להם מה שמגיע.

יצחק אהרונוביץ': מגיע להם עוד 2,000-3,000 שקל, לא יודע כמה.

יצחק אהרונוביץ': תנו להם.

יצחק אהרונוביץ': אל תחזיקו אותם כבני ערובה.

יצחק אהרונוביץ': ניכנס למשא ומתן מחר בבוקר, אמרתי את זה גם למר בינג שיושב על-ידך וגם לממונים עליו.

יצחק אהרונוביץ': אנחנו מוכנים לבחון כל אפשרות, אבל בואו לא נחזיק אותם כבני ערובה.

ניר רייס: קודם כול, אני סבור שהמשא ומתן מתנהל בהגינות ובשקיפות.

ניר רייס: את הדברים שאמרתי עכשיו השר יודע ומכיר והם נאמרים לא בפעם הראשונה.

ניר רייס: זה דבר ראשון.

ניר רייס: דבר שני, יש לנו פתרונות זמניים שנידונים עם המשרד לביטחון הפנים על מנת לתת פתרונות זמניים לאוכלוסיות ייחודיות של אנשים בתחילת דרכם במשטרה ובשב"ס, כדי לאפשר את הגיוס שלהם ואת שמירתם בתחילת דרכם.

ניר רייס: יש לנו עבודות בנושאים האלה.

ניר רייס: אני מקווה שבימים הקרובים ימצאו דרך לסכם את הפן התקציבי של העניין הזה.

ניר רייס: הדבר השלישי נוגע לשינוי הגדול בשכר הנגדים בשלב הראשון.

ניר רייס: אי אפשר לעשות שינוי בלי לעשות שינוי באופן ההצמדה לצה"ל, כי אם השינוי קובע שסייר שמקבל מתוקף ההצמדה תמריץ – תמריץ זה תוספת שכר אחוזית – בגובה X אחוזים, ואנחנו רוצים לתת לו תמריץ בגובה Y אחוזים, תמריץ שונה לגמרי מן הקיים בצבא בהתאם לקבוצות שכלל לא קיימות בצבא, אי אפשר לעשות את זה בלי לסכם את שינוי אופי ההצמדה לצבא.

ניר רייס: צריך לבקש מן הממשלה לשנות את אופי ההצמדה ולעשות אותה בצורה שמצמידה את העלות אבל מאפשרת חופש פעולה בין השוטר הבודד ובין הסייר.

דב לוצקי: בכל מה שאמרת עכשיו, אתה צודק.

דב לוצקי: כל זה מופיע בהסכם ההבנות מיוני 2008 בין משרד האוצר והמשרד לביטחון הפנים.

דב לוצקי: תממשו את זה.

חגי פלג: מר ניר רייס אומר שהמימוש מחייב לקבל החלטה לגבי הפרטה.

חגי פלג: אבל מה שהוא לא אומר, נמצאים כאן יושב-ראש הוועדה, השר, המפכ"ל, חברי הכנסת.

חגי פלג: יש כאן שתי נקודות שעליהן צריך להסתכל בדיון הזה.

דוד אזולאי: יש לי בקשה אליכם.

דוד אזולאי: בכל זאת הייתי רוצה לשמוע את דברי נציג משרד האוצר, כי הוא טרם סיים את דבריו.

דוד אזולאי: דברי משרד האוצר חשובים לנו מכול בדיון הזה.

חגי פלג: הוא לוקח את הדיון למקום שאולי לא צריך לקחת אותו.

חגי פלג: תן לי לרגע להחזיר אותו למקום שנכון לדבר עליו.

דוד אזולאי: בבקשה.

חגי פלג: כל מה שאמר סגן הממונה על השכר בהקשר למודל השכר שנבנה מול המשטרה ושירות בתי-הסוהר נכון, ויש כוונה ליישם אותו.

חגי פלג: הוא סוג של מודל שכר מהפכני שמביא בשורה אמיתית גם לשוטרים וגם לסוהרים.

חגי פלג: המודל הזה לא מומש בשל הסיבות שציין מר ניר רייס, שקשורות בעיקרן לעובדה שכרגע לפחות לא התקבלה החלטה במשרד לביטחון הפנים – השר לביטחון הפנים לא קיבל החלטה שתתבצע הפרדה בין שכר אנשי הקבע המשרתים בצה"ל ובין השכר של שוטרים וסוהרים פעילים וגמלאים.

חגי פלג: הדבר הזה לא מקרי.

חגי פלג: יש כאן סוג של היסטוריה במערכת היחסים שבנויה במידה מסוימת על חוסר אמון בקרב הגופים והארגונים, ובעיקרו קשור לעובדה שמשטרת ישראל ושירות בתי-הסוהר לא הצליחו במשך השנים לגרום לכך שהמערכות יקיימו את ההחלטות כפי שנקבעו עד היום.

חגי פלג: בין צה"ל ובין משטרת ישראל ושירות בתי-הסוהר נפתח פער בשכר.

חגי פלג: הגורם לכך הוא משרד האוצר.

חגי פלג: הביטוי לזה הוא תוספת אי-קביעות ותוספות אחרות שניתנו בצבא בלבד.

חגי פלג: אל מול החלטת הממשלה ש/33, שלא מקוימת בצורה דווקאית על-ידי משרד האוצר, נפתחו פערים בלתי נסבלים בין המשטרה ושירות בתי-הסוהר ובין צה"ל.

חגי פלג: מה קורה כעת?

חגי פלג: מייצרים כאן פער מלאכותי ונאחזים בכל מיני חוות דעת שספק אם הן רלוונטיות בהקשר הזה.

חגי פלג: יוצרים פער לא נכון ודרכו יוצרים סוג של לחץ, גם על השוטרים, גם על הסוהרים וגם על הארגונים, ועכשיו דרך זה רוצים לקדם הסכם שכר נוסף וחדש, שאולי, בלי קשר, הוא הסכם נכון.

חגי פלג: הדבר הנכון לומר בשלב הזה הוא הדבר הבא.

חגי פלג: אדוני היושב-ראש, קודם כול צריך לקרוא למשרד האוצר באופן מיידי לקדם את החלטה ש/33 שקובעת את הדבר הבא: הצמדה מלאה לכל האורך ולכל הרוחב, וקודם כול להשיב מייד לשוטרים ולסוהרים את תוספת אי-הקביעות שהיא תוספת משמעותית.

חגי פלג: זה הרבה מאוד כסף בכל שנה ויש בזה בכדי לצמצם באופן ניכר את הנזק שנגרם כרגע לשוטרים ולסוהרים.

חגי פלג: אז קודם כול תוספת אי-הקביעות, להשיב אותה באופן מיידי רטרואקטיבית אחורה.

חגי פלג: דבר שני, כל הפטנטים או כל הטכניקות המתקדמות יותר ופחות שפותחו במהלך השנים ושאפשרו את אותה "בריחה" בין צה"ל, השב"כ, המוסד וכולי ובין המשטרה ושירות בתי-הסוהר, כל התוספות הייחודיות הן פטנטים.

חגי פלג: זה בניגוד מוחלט להחלטה ש/33, גם להחלטה וגם לרוח ההחלטה.

חגי פלג: את כל זה צריך להשיב מייד, וקודם כול לתקן את העוול שמתגלגל כבר שנתיים.

חגי פלג: במקביל, יש דיון נוסף שצריך לקיים לגבי האופן שבו הדבר צריך להיראות בעתיד, כאשר בבסיס הדיונים לגבי העתיד, שאני מקווה שנתחיל לקדם במהלך הזמן הקרוב, צריך להכיר בכך שאוכלוסיית השוטרים והסוהרים, כפי שנאמר כאן – לא אחזור על מה שאמרו השר והיושב-ראש וחברי הכנסת – צריך לשים את שני הגופים הללו במקום אחר, מתוך הבנה רחבה הרבה יותר של התפקיד החברתי שלהם ושל העומס והמטלות והאחריות שמוטלת עליהם.

חגי פלג: הדבר האחרון שאני רוצה להגיד בעניין הזה, אדוני היושב-ראש, הברכה של המשטרה ושל שירות בתי-הסוהר היא גם הקללה שלהם, במובן הזה שאין להם ועד עובדים.

חגי פלג: אם היה ועד עובדים למשטרת ישראל ולשירות בתי-הסוהר משרד האוצר לא היה מעיז להסיר את תוספת אי-הקביעות מהם.

חגי פלג: זאת האמת, לא היה יכול לקרות דבר כזה.

חגי פלג: למשרד האוצר יש אחריות עצומה כרגולטור.

חגי פלג: הכוח שניתן לו בהקשר הזה לא מידתי ואסור שמשרד האוצר ישתמש בו באופן הזה בהקשר לתוספת אי-הקביעות.

חגי פלג: הדבר חמור.

חגי פלג: אני חוזר ואומר ליושב-ראש, הייתי מבקש שהוועדה תקרא בעניין הזה למשרד האוצר לגלות את האחריות המתבקשת ולהבין שמתוקף תפקידו כרגולטור חלה עליו אחריות עצומה.

חגי פלג: יש דברים שאסור לו לעשותם במצב הזה.

חגי פלג: תודה.

ניר רייס: אתייחס לנושא הזה.

ניר רייס: ראשית, אני מבקש להגיד שהחלטת הממשלה ש/33 מתקיימת לגבי השוטרים והסוהרים וההצמדה מתקיימת.

אביגיל שררה: זה לא נכון, ממש לא.

אביגיל שררה: אם היא היתה מתקיימת לא היינו מגישים כל-כך הרבה תביעות בבית-הדין לעבודה.

משה דנוך: נתקלתי בך ביום-יום בבתי-הדין לעבודה.

דוד אזולאי: עו"ד דנוך, תקבל רשות דיבור בהמשך.

ניר רייס: החלטת הממשלה ש/33 מתקיימת, ולתפיסתנו מתקיימת כפי שהיא צריכה להתקיים.

ניר רייס: התוספת בגין היעדר ביטחון תעסוקתי שניתנה בצה"ל, אי המתן שלה לשוטרים ולסוהרים הוא בהתאם למה שמגדיר - - -

חגי פלג: ותוספת לרכזי מודיעין, ותוספות כאלה ותוספות אחרות?

אריה ביבי: אדוני היושב-ראש, אי אפשר לשמוע דברים כאלה ולהישאר אדישים.

דוד אזולאי: רבותי, אנחנו יכולים לדון עם עצמנו וכולנו נסכים לכול.

דוד אזולאי: יש כאן נציג של משרד האוצר שאומר דברים.

אריה ביבי: אבל שלא יחשוב שאנחנו באנו ממקום אחר.

אביגיל שררה: אנחנו נפריך את כל מה שהוא אמר.

דוד אזולאי: תינתן לכם רשות דיבור ותוכלו להגיב לדברים.

אריה ביבי: אנחנו חיים בתוך עמנו, אז תאמר את מה שצריך.

אריה ביבי: אני יודע מה קורה.

אריה ביבי: תשאל את גברת אביגיל שררה כמה תלונות קיבלנו בנושא הזה.

דוד אזולאי: חבר הכנסת ביבי, זמננו קצר.

דוד אזולאי: בבקשה, אדוני.

ניר רייס: תוספת אי-הקביעות, התוספת בגין היעדר ביטחון תעסוקתי אינה רלוונטית למשטרה ולשירות בתי-הסוהר.

ניר רייס: הדבר הזה נקבע על-ידי כל הגורמים במשרד האוצר ובמשרד המשפטים, עד ליועץ המשפטי לממשלה, והוא קיבל את ההבחנות בין צה"ל ובין גורמי מערכת הביטחון האחרים.

ניר רייס: גם בהקשר של ארגון עובדים, זה דבר מקובל ומוסכם בינינו ובין ארגוני עובדים, שבמקום שיש נסיבות שלא מתקיימות בארגון אחד לא נותנים לארגון אחר את התוספת.

ניר רייס: אני סבור שלא כאן

ניר רייס: המקום לפרט את מצב הביטחון התעסוקתי בצה"ל, לרבות הצעדים המשמעותיים מאוד שהוא נקט בהם במהלך השנים האחרונות ופיטורי אנשים.

ניר רייס: נשים את זה כרגע בצד.

ניר רייס: נכון שיש הרבה פניות לבתי-הדין, חלקן לדעתנו אינן מוצדקות.

אביגיל שררה: אנחנו זוכים בכל הפניות.

ניר רייס: זה לא מדויק.

ניר רייס: הן אינן מוצדקות.

ניר רייס: במקום שאנו מגלים שצה"ל פעל בדברים שאנו לא יודעים, אנו פועלים לתקן את זה, או על-ידי מתן התוספת לשוטרים או על-ידי ביטול התוספת בצבא.

ניר רייס: לאחרונה גם ביטלנו תוספת אחת שניתנה בצבא בלי ידיעתנו כשהדבר נודע לנו.

ניר רייס: לפיכך אני לא מקבל את הטענות גם בנושא הזה.

דוד אזולאי: תודה רבה אדוני.

דוד אזולאי: סגן נציב שירות בתי-הסוהר, בבקשה אדוני.

דוד אזולאי: אנחנו אמורים להתחיל בעוד רגע ישיבה נוספת אז אני מבקש שנשתדל להצטמצם.

דב לוצקי: אפתח ואומר, אדוני היושב-ראש, שאנו מודים לך ולחברי הכנסת ולשדולה ולשר על כך שעניין שכר השוטרים והסוהרים לא יורד מסדר היום.

דב לוצקי: שמתי לב שרוב הזמן מדברים כאן על שוטרים, אבל אני לא נפגע כי אני מבין שכאשר אומרים "שוטרים" מתכוונים גם לסוהרים.

דוד אזולאי: אמרתי את ההערה שלי כדי להסיר את הרושם הזה.

דב לוצקי: אני רוצה להתייחס לחובה שלנו כמפקדים.

דב לוצקי: מצד אחד, אנחנו מחנכים את הסוהרים ואת השוטרים לערכים של יושר, של נאמנות, של מסירות אין קץ, של ריסון, ומצד שני, מתגמלים אותם בשכר כה נמוך עד שמעבר לסכנות הפיזיות שאנו מעמידים אותם בפניהן אנו מעמידים אותם בפני מכשולים נוספים שכרוכים במצוקות האישיות שלהם.

דב לוצקי: אני לא רוצה להטיל ספק באף אחד, אבל אסור להתעלם גם מן הסוגייה הזאת.

דב לוצקי: אני סבור שלאור אי-קיום החלטות הממשלה, שייצר שחיקת שכר, אנחנו לא יכולים להמשיך ולדבר על השוואה לצה"ל.

דב לוצקי: השחיקה מתקיימת, ה"בריחה" מתקיימת, וככל שידברו על אי-קביעות בצה"ל הדברים האלה נעשו גם בשירות בתי-הסוהר וגם במשטרה ולמעשה ברוב הדברים הללו יישרנו קו עם אותן בעיות של אי-קביעות שיש במקומות אחרים.

דב לוצקי: אנחנו מדברים על אנשים שמהווים את שדרת העשייה, על הפיקוד הצעיר שמהווה את העתיד שלנו, ומתגמלים אותם הכי פחות.

דב לוצקי: אנחנו מאבדים אותם בדרך.

דב לוצקי: הסוגייה הזאת חייבת לקבל ביטוי.

דב לוצקי: הדבר האחרון שאני רוצה להתייחס אליו כמפקד, גם השר לביטחון הפנים מגלה מנהיגות וגם חברי הכנסת מגלים מנהיגות ציבורית.

דב לוצקי: אני מניח שהמפכ"ל שותף לתחושה שמאחר ואין אפשרות להתלכד בוועד האחריות שלנו כמפקדים לדאוג לכך שהסוהרים והשוטרים יקבלו שכר ראוי על עמלם.

דב לוצקי: אנחנו מוצאים את עצמנו במבוכה רבה נשענים בכבדוּת על פניות של סוהרים ואנשים בודדים לקבל סעד משפטי בבית-המשפט, בבית-הדין לעבודה, וכפי שאתה מבין, רוב הפניות הללו, אם לא כולן, מתקבלות בסופו של דבר.

דב לוצקי: זו לא הדרך לנהל את השכר של אנשים שהם חדורי תחושת שליחות וברק בעיניים.

דב לוצקי: כל מי שמדבר כאן על הנעה ומוטיבציה, באמת צריך לערוך מחקר איך מחזיקים את האנשים בתחושת קודש כזאת של שליחות לאורך כל הדרך.

דב לוצקי: תודה רבה.

דוד אזולאי: תודה רבה אדוני.

דוד אזולאי: רשות הדיבור לעו"ד דנוך שמייצג את ארגון נשות השוטרים והסוהרים.

דוד אזולאי: בבקשה, אדוני, 5 דקות לרשותך.

דוד אזולאי: אני יודע שזה קשה, אבל כעורך-דין אני סומך עליך שתדע לעשות את זה היטב ויעיל.

משה דנוך: ברשותכם, אתחיל מן הסוף להתחלה.

משה דנוך: ידידי אדון רייס, אני נתקל בו בבתי-הדין כמעט מידי יום.

משה דנוך: אני אומר באופן חד-משמעי, פקידי האוצר זה כנראה לא סתם תווית, אלא הם עונים מה שהם רוצים להגיד.

משה דנוך: אדון רייס בשתי תביעות שאני מנהל זכה לשתי הערות של נשיא בית-הדין לעבודה בבאר-שבע, שאמר לו: "שואלים אותך על חיטה, אתה עונה על שעורה".

משה דנוך: ראינו כאן איך אדון רייס השמיע נאום וניווט אותו לאן שרצה.

משה דנוך: השר העיר לו, המנכ"ל העיר לו, והוא בשלו.

משה דנוך: אני מנהל עשרות, אם לא יותר, תביעות על השוואה לצה"ל.

משה דנוך: ברוב המקרים גם המשטרה וגם שירות בתי-הסוהר ידיהם כבולות.

משה דנוך: מכתבים רבים נשלחו, למשל של שוטרי שדרות שכל העומס הביטחוני במשך 5-6 שנים נפל עליהם יום ולילה.

משה דנוך: המפכ"ל רוצה לפצות אותם, ויש פלטפורמה לעשות זאת, לפצות אותם בשכר כי מגיע להם.

משה דנוך: אבל המפכ"ל אומר: ידיי כבולות.

משה דנוך: למה?

משה דנוך: כי נקבע מנגנון.

משה דנוך: ברוב המקרים באופן חד-משמעי ידי המשטרה ושירות בתי-הסוהר כבולות באופן שאינו משתמע לשתי פנים.

משה דנוך: הזכירו כאן את החלטת הממשלה ש/33.

משה דנוך: זאת החלטה שלדעתי גם המשטרה וגם שירות בתי-הסוהר צריכים לדבוק בה, כי למעשה אם לא תהיה ההצמדה לצה"ל משרד האוצר יזנב, לצערי, גם במשטרה וגם בשירות בתי-הסוהר, כי צה"ל הוא עדיין גוף חזק מאוד.

משה דנוך: לכן צריך לשמור בדבקות על יישום ההחלטה, ולא סתם המנכ"ל ציין את מה שציין.

משה דנוך: צריך לשמור על המנגנון הזה של ההשוואה לצה"ל.

משה דנוך: בשנת 1979 ממשלת ישראל קיבלה את אותה החלטה מפורסמת מ"ש/33 וקבעה בהאי לישנא, שיש להצמיד את שכרם של הסוהרים והשוטרים למשרתי הקבע בצה"ל.

משה דנוך: וראה זה פלא, מאז שנת 2004 אני מוצא את עצמי, באמצעות ארגון נשות השוטרים והסוהרים, מזנב במשרד האוצר להשוות בעלי מקצועות בשני הגופים ולתת תוספות שאין חולק שמגיעות לשוטרים ולסוהרים.

משה דנוך: אני כבר לא נכנס עכשיו לכיס הפנימי, שפעמים רבות מעמיסים את זה על המשטרה על חשבון אינני-יודע-מה, אבל זה לא תפקידי.

משה דנוך: משרד האוצר צריך לספוג את כל התוספות הללו של ההשוואה לצה"ל.

משה דנוך: התחלתי במאבק בשנת 2004 ואני חייב לומר לוועדה הנכבדה הזאת, גם בימים אלה אני עדיין מנהל מאבק, כאשר המשטרה אומרת שהיא לא יכולה לסייע.

משה דנוך: ממה זה מתחיל?

משה דנוך: הממשלה החליטה שתקום ועדת מעקב, אך ראה זה פלא, בוועדת המעקב מתוך שלושה חברים שניים הם נציגי משרד האוצר, והוועדה מתמהמהת.

משה דנוך: אציג רק דוגמה אחת שתמחיש את הכאב של אותם שוטרים.

משה דנוך: בעוטף ירושלים יש 700 לוחמים שממשלת ישראל הציבה אותם ואמרה להם, באותה החלטת ממשלה מפורסמת כאשר הקימו 8 פלוגות, שהם בגופם ישמרו על עוטף ירושלים.

משה דנוך: אין ספק שללוחמים הללו מגיעה תוספת רמה א' מיום שפתחו את עוטף ירושלים.

משה דנוך: למרות שהמשטרה מציינת פעם אחר פעם בפרוטוקולים כתובים מאז שנת 2003 שהשוטרים הללו צריכים לקבל הצמדה, משרד האוצר לא נענה.

משה דנוך: מתי התכנסה ועדת המעקב שמורכבת ברובה מפקידי משרד האוצר?

משה דנוך: בינואר 2008.

משה דנוך: הלוחמים של עוטף ירושלים זכאים לתוספת שכר.

משה דנוך: בגופם הם עוצרים את הסכנות.

משה דנוך: החלטת הממשלה נתקבלה ב-2002 ורק בינואר 2008 התכנסה ועדת המעקב.

משה דנוך: מתי הוועדה הזאת הוקמה?

משה דנוך: 6 חודשים אחרי שאני בשם הארגון הגשתי תביעה לבית-הדין לעבודה.

משה דנוך: אציין כאן, ואדון רייס לא יכחיש את זה, שלמעלה מ-7 החלטות של ועדת המעקב נתקבלו אחרי שהוגשו תביעות לבית-הדין לעבודה.

משה דנוך: למה זה צריך להיות כך?

משה דנוך: המנכ"ל אמר קודם שיש החלטת ממשלה מפורשת על הצמדת שכר.

משה דנוך: קבע בית-הדין לעבודה בפסק-דין תקדימי – ואני מציע לחברי הוועדה לאמץ אותו – פסק-דין גרשון קובע בדיוק מה תפקידה של ועדת המעקב.

משה דנוך: תפקיד ועדת המעקב מצומצם מאוד ואין לה הרבה שיקול דעת.

משה דנוך: לוועדת המעקב יש שיקולים רוחביים, אבל היא פועלת ללא סמכות, למשל במה שהיא עושה עם שוטרי שדרות.

משה דנוך: אין ספק שמגיעה לשוטרי שדרות תוספת.

משה דנוך: אבל מה אומר משרד האוצר?

משה דנוך: אם אתן לשוטרי שדרות אז גם משרד החינוך ירצה.

משה דנוך: מה ההשוואה הזאת?

משה דנוך: מי נותן לוועדת המעקב את שיקול הדעת הזה, כאשר יש החלטת ממשלה מפורשת?

משה דנוך: לכן אני מציע לוועדת הפנים והגנת הסביבה, ראשית לאמץ את מנגנון ההשוואה לצה"ל, שנית מה שנקבע בפסק-דין גרשון צריך להיות מיושם בחקיקה, כי אז פקידי משרד האוצר ידיהם יהיו כבולות ולא ידי המשטרה ושירות בתי-הסוהר.

דוד אזולאי: תודה רבה.

דוד אזולאי: אני שמח שיש לכם ייצוג טוב.

דוד אזולאי: רשות הדיבור לניצב עמיחי שי, ראש אגף משאבי אנוש במשטרה, בבקשה.

עמיחי שי: אדוני היושב-ראש, השר, אני רוצה להבהיר כאן כמה דברים.

עמיחי שי: קודם כול, כפי שנאמר כאן, השירות במשטרת ישראל וגם בשירות בתי-הסוהר הוא ערך.

עמיחי שי: כאשר מדברים על ערכים, ניתן לראות אותם במשטרה.

עמיחי שי: ניתן למצוא עדיין ערכים אצל השוטרים שעובדים ומשקיעים לילות כימים למען מדינת ישראל, בשכר שהוא בעייתי ביותר כאשר מדובר בשוטר מתחיל ובקצונה זוטרה.

עמיחי שי: ההתמקדות כאן מתייחסת באמת לשוטרים המתחילים ולקצונה הזוטרה.

עמיחי שי: אי אפשר להשוות את זה לצה"ל.

עמיחי שי: אין השוואה כזאת, משום שכאשר מדובר בשוטר, זה אדם אחרי השירות הצבאי, זה שוטר או סוהר שהלך להשלים שנות לימוד כדי להתקבל לאותם ארגונים כי הוא לא עשה את זה כאשר היה בחור ישיבה.

עמיחי שי: הוא מגיע בגיל 23-25, מתחיל לעבוד, מתחתן, נולדים ילדים, יש לו משכנתה והתחייבויות.

עמיחי שי: אצלנו ממוצע הגילאים של הקצונה הזוטרה הוא 30 שנים, לעומת סגן משנה בצבא שהוא עדיין בשירות חובה.

עמיחי שי: כשמדובר על הקצין הזוטר, על סגן משנה, בצבא הוא בן 20 ואילו במשטרת ישראל הוא בממוצע בן 30-31, עם כל המשמעויות של זה.

עמיחי שי: אדוני היושב-ראש, מה שנאמר כאן על תוספת אי-קביעות לא לגמרי מדויק, משום שתוספת אי-קביעות נקבעה על-ידי היועץ המשפטי לממשלה וועדת המעקב לא התכנסה בעניין הזה.

עמיחי שי: לאחר הדיון אצל היועץ המשפטי לממשלה התכנסה הוועדה, אבל מה לעשות שהוועדה מורכבת משני נציגי משרד האוצר ונציג של המשרד לביטחון הפנים וההחלטה חייבת להתקבל פה אחד.

עמיחי שי: אני לא מכיר אפשרות שיכולה להתקבל החלטה כזאת פה אחד, וכמובן שלא התקבלה החלטה.

דוד אזולאי: כך העסק יהיה תקוע.

אביגיל שררה: הגשנו תביעה לבית-הדין לעבודה בנושא הזה.

עמיחי שי: תוספת אי-קביעות היא תוספת שכר לכל דבר ועניין.

עמיחי שי: מקבלים אותה אנשים שהם כבר קבועים במערכת הזאת.

עמיחי שי: מקבלים אותה סגני אלופים, אלופי משנה, תתי אלופים, אלופים והגמלאים של המערכת הזאת.

עמיחי שי: אנחנו לא קיבלנו עדיין שום דבר בעניין הזה.

עמיחי שי: דרך אגב, זה לא מופיע כתוספת אי-קביעות בתלושי השכר.

עמיחי שי: אני מציע שתקראו את תלושי השכר.

עמיחי שי: זה מופיע שם בשמות אחרים.

עמיחי שי: אני לא צריך להקים מודיעין, אדוני היושב-ראש, ולחפש מה הצבא נותן לאנשים שלו כדי להחיל את זה על האנשים שלי.

עמיחי שי: כאשר באתי עם עניין רכזי המודיעין בצה"ל וביקשתי להחיל את זה על המשטרה ושירות בתי-הסוהר, אמרו: זה לא חוקי, לא חתמנו.

עמיחי שי: אבל הצבא נותן את זה כבר זמן רב, כי חלף זמן עד שגיליתי את זה ובינתיים הצבא משלם את זה.

עמיחי שי: מה עשו?

עמיחי שי: אמרו: נבטל לצבא.

עמיחי שי: אבל לא, את השאר הם נותנים כמענק.

עמיחי שי: מענק אני לא יכול לתת.

עמיחי שי: צריך לראות גם את הדברים הללו.

עמיחי שי: דרך אגב, כשדובר כאן על שכר הנגדים, אדוני היושב-ראש, הלכנו כברת דרך עם כל הגורמים, כולל עם משרד האוצר.

עמיחי שי: כשדובר כאן על כך שהם משקיעים כסף, בואו נעמיד את הדברים על דיוקם בשולחן הזה.

עמיחי שי: הלכנו למהלך נוסף, למסלולי שירות, לקבע ראשוני, שני ומובהק-פנסיוני, ועל כך שילמנו.

עמיחי שי: אנחנו שילמנו כבר.

עמיחי שי: מ-16 במרס 2009 אנחנו במסלולי השירות, כאשר הורדנו את התוספת האקדמית, הורדנו את התמריצים, הורדנו גמול ב', ובינתיים עדיין לא קיבלנו כלום.

דוד אזולאי: תודה רבה, אדוני.

דוד אזולאי: הדברים קשים.

דוד אזולאי: נציג משרד האוצר, בבקשה.

עמיחי שי: סליחה, אני מבקש שתענה גם על השאלה הזאת.

עמיחי שי: אנחנו מדברים על מענקים.

עמיחי שי: השר מדבר על 10,000 שקל.

עמיחי שי: אני יודע שמשרד האוצר מדבר היום על 5,000 שקל כי אין לו כסף.

עמיחי שי: הוא מוריד את הסכום שנקבע, אדוני השר.

מאיר בינג: חשוב לי להגיד כמה דברים.

מאיר בינג: קודם כול באופן כללי על המשטרה ועל המשרד לביטחון הפנים.

מאיר בינג: משרד האוצר מכיר בחשיבות של הגופים ובפעילותם הטובה.

מאיר בינג: התקציב גדל בשנים האחרונות ואני מניח שימשיך לגדול גם בהמשך.

מאיר בינג: הוא גדֵל מעבר לגידול המותר בתקציב המדינה.

מאיר בינג: זה באופן כללי כאמירה כללית על הנושא הזה.

דוד אזולאי: הצרכים גדלו, הדרישה גדלה, המצב הביטחוני לצערי הרב החמיר.

מאיר בינג: גם הצרכים גדלו.

מאיר בינג: אין מחלוקת על הצרכים.

יעקב אדרי: הוסיפו להם מטלות שונות.

מאיר בינג: לגבי השכר, אדבר בקצרה מאוד כמה מילים במקרו.

מאיר בינג: השכר של הארגון צמוד היום לשכר בצבא.

מאיר בינג: הצרכים של המשטרה ושל שירות בתי-הסוהר שונים מן הצרכים של הצבא ושל החיילים.

מאיר בינג: כפי שאמר ראש אגף משאבי אנוש, קצין צעיר במשטרה פעמים רבות יש לו משכנתה וילדים ואילו בצבא זה שונה.

מאיר בינג: לכן הצרכים של הארגונים אחרים.

מאיר בינג: היום יש הצמדה דווקנית.

מאיר בינג: המהלך שמשרד האוצר והמשרד לביטחון הפנים סיכמו עליו, וצריך לקרות, הוא ניתוק מסוים של ההצמדה, כאשר ההצמדה לא מנותקת, אני מדגיש שוב.

מאיר בינג: במקום הצמדה דווקנית פר תפקיד תהיה הצמדה קבוצתית.

מאיר בינג: אם נותנים תוספת שכר לצבא, אותו גודל של תוספת שכר יינתן למשטרה, אבל מי שיקבע את החלוקה הוא מנהל הארגון של המשטרה, המפכ"ל, השר, ולא הרמטכ"ל שקובע איך מחלקים את התוספות.

מאיר בינג: דבר שני שחשוב לומר, אנחנו מדברים היום על מבנה שכר במשטרה שפוגע מאוד.

מאיר בינג: יש שכר נמוך מאוד כתוצאה מן ההצמדה, שכר נמוך מאוד לשוטרים המתחילים.

מאיר בינג: אנחנו מודעים לכך.

מאיר בינג: צריך לזכור שהשכר הממוצע בארגון כבר לא נמוך.

מאיר בינג: השכר הממוצע בארגון הוא למעלה מ-13,000 שקלים.

מאיר בינג: הפנסיה הממוצעת של שוטרים שפרשו בשנה שעברה הוא למעלה מ-10,000 שקלים.

דוד אזולאי: סלח לי, פשוט לא נעים לי להגיד – יש עובדות.

משה דנוך: הם פשוט אומרים את מה שהם רוצים לומר.

אריה ביבי: אל תבלבלו אותנו עם העובדות – זה מה שאתה אומר.

אריה ביבי: אדוני היושב-ראש, ישב כאן אדם שהוא מנהל בית תמחוי ואמר בפירוש שמגיעים אליו שוטרים.

אריה ביבי: מה אתה רוצה יותר מזה?

מאיר בינג: אדוני היושב-ראש, אלה עובדות.

מאיר בינג: אוכל להשאיר לך אותן כנייר רשמי.

דוד אזולאי: תן לי תשובה לעובדה הזאת.

דוד אזולאי: זאת עובדה בשבילך?

מאיר בינג: כן, ואמרתי שסוכם על מהלך של ניתוק ההצמדה הדווקאית והעלאת שכר משמעותית לשוטרים המתחילים.

עידו בן-יצחק: השכר הממוצע הוא 13,000 שקל.

עידו בן-יצחק: מה השכר החציוני?

מאיר בינג: אין לי כאן נתונים על השכר החציוני.

מאיר בינג: אפשר לתת לך אותם.

עידו בן-יצחק: הבעיה, כפי שנאמר כאן, היא עם השוטרים המתחילים.

מאיר בינג: יש לנו את הנתונים.

מאיר בינג: אשאיר לוועדה את הדף הזה בסוף הישיבה.

מפכ"ל משטרת ישראל רנ"צ דודי כהן: המסר המרכזי כאן, בואו קודם כול נקיים את ההסכמים שיש בינינו לאורך השנים, הסכמים שלא מומשו.

מפכ"ל משטרת ישראל רנ"צ דודי כהן: נקודה.

מפכ"ל משטרת ישראל רנ"צ דודי כהן: רוצים לדבר על העתיד?

מפכ"ל משטרת ישראל רנ"צ דודי כהן: בבקשה, אבל בואו קודם כול נממש את ההסכמים.

יעקב אדרי: עד שמגיעים אתכם להסכמים, למה לא מממשים אותם?

מאיר בינג: אנחנו מממשים את ההסכמים במלואם.

ניר רייס: נשמח לממש את ההסכם.

מפכ"ל משטרת ישראל רנ"צ דודי כהן: אנחנו יודעים בדיוק שההסכמים לא ממומשים.

מפכ"ל משטרת ישראל רנ"צ דודי כהן: דיבר על כך ראש אגף משאבי אנוש כרגע, מה סוכם ב-2008 ומה לא מומש, מה המשטרה עשתה בחלקה: היא הלכה למסלולי שירות, הלכה לזה, הלכה לזה, ביטלה שכר שוטרים במידה מסוימת.

מפכ"ל משטרת ישראל רנ"צ דודי כהן: בואו נממש קודם כול את מה שסוכם על-פי החלטה ש/33, ואחרי זה נצא לדרך חדשה, אם צריך.

דוד אזולאי: אדוני השר, התחושה שלי בסוף הדיון הזה, שזה לא ייגמר בסבב המקצועי.

דוד אזולאי: כנראה נצטרך לעשות את זה בסבב הפוליטי.

דוד אזולאי: אני מוכן לנדב לך כמה עצות איך ש"ס עושה את זה.

דוד אזולאי: נפעל בעניין הזה כי הוא חשוב.

דוד אזולאי: המאבק על שכרם של השוטרים והסוהרים חוצה מפלגות וחשוב לכולנו מפני שכפי שאמרתי בפתיחת דבריי, אם חס וחלילה שוטרים טובים ינטשו את המערכת נישאר עם מערכת שיהיה קשה מאוד להפעיל אותה.

דוד אזולאי: רבותי, אי אפשר להחזיק שוטר עם משכורת כל-כך נמוכה.

דוד אזולאי: הוא אידיאליסט, יש לו סיפוק בעבודה, הוא משוגע חיובי לדבר, הכול טוב, אבל לכל אחד יש גבולות.

דוד אזולאי: אנחנו מכירים את הנשים שלנו, בסופו של יום צריך גם ללכת למכולת ולערוך קניות.

דוד אזולאי: אני מסכם את הדיון.

דוד אזולאי: הדיון הזה מבחינתי לא תם ולא נשלם.

דוד אזולאי: נמשיך ונעקוב.

דוד אזולאי: אנו נפעל בכל הדרכים, אני אומר בפירוש.

דוד אזולאי: באמתחתי יש כבר הצעת חוק ואחתים עליה את כל חברי הכנסת ונצטרך להתמודד עם זה בדרך ציבורית מול כל הגורמים.

דוד אזולאי: אני מאמין שהשר לביטחון הפנים בוודאי לא ינוח ולא ישקוט ויעשה כל שביכולתו על מנת לקדם.

דוד אזולאי: אני שמח על דבר אחד, החלק החיובי בדיון הזה, שגם משרד האוצר מכיר בכך ששכרם של השוטרים נמוך.

דוד אזולאי: השאלה איך מיישמים את זה.

דוד אזולאי: ברשותכם, אגש לסיכום.

דוד אזולאי: אני מבקש להודות בראש ובראשונה לחבריי חברי הכנסת שנשארו כאן מתחילת הדיון ועד סופו.

דוד אזולאי: יישר כוח.

דוד אזולאי: אני מודה לשר, למפכ"ל, למנכ"ל, לכל הקצונה הבכירה שהשתתפה אתנו בדיון הזה.

דוד אזולאי: אני יכול להבטיחכם נאמנה, ועדת הפנים והגנת הסביבה תמשיך ותייצג אתכם נאמנה, את כל השוטרים והסוהרים, לאורך כל הדרך.

דוד אזולאי: סיכום הדיון: ועדת הפנים והגנת הסביבה מחזקת את ידי השוטרים והסוהרים העושים מלאכתם בזמן מרבי ובשכר זעום.

דוד אזולאי: הוועדה מחזקת את ידי השר לביטחון הפנים במאבקו הצודק למען שכר השוטרים והסוהרים.

דוד אזולאי: הוועדה תמשיך ותעקוב אחר פעילות הממשלה לשיפור שכרם של השוטרים והסוהרים.

דוד אזולאי: הוועדה פונה לראש הממשלה, לשר האוצר ולשר לביטחון הפנים לעשות הכול למען שיפור שכרם של השוטרים והסוהרים.

דוד אזולאי: הוועדה תפנה לראשי הסיעות לקראת דיוני התקציב לפעול בעניין שכרם של השוטרים והסוהרים.

דוד אזולאי: הוועדה קוראת למשרד האוצר ליישם את ההצמדה המלאה ודבקות לשכר בצה"ל כפי שנקבע בהחלטת הממשלה ש/33.

דוד אזולאי: הוועדה קוראת למשרד האוצר להשיב מייד את הכספים שלא שולמו לשוטרים ולסוהרים, ובעיקר את תוספת אי-הקביעות שניתנת לאנשי הקבע בצה"ל.

דוד אזולאי: הוועדה קוראת למשרד האוצר לנהוג באחריות רבה ולהבין שחלה עליו אחריות עצומה וחובת זהירות בגלל מעמדו כרגולטור שאין מולו כוח עובדים מאורגן.

דוד אזולאי: הוועדה תגיש הצעת חוק פרטית לשיפור שכרם של השוטרים והסוהרים.

דוד אזולאי: רבותי, אני מודה לכולם.

דוד אזולאי: אני מפנה קריאה לאנשי משרד האוצר.

דוד אזולאי: אנא מכם, תעשו כל מאמץ כבר בימים הקרובים, במסגרת ההכנה לדיוני התקציב, לקיים כבר ישיבות מקצועיות עם אנשי המשטרה ושירות בתי-הסוהר, על מנת לנסות לגבש איזה נייר לקראת שנת התקציב הבאה עלינו לטובה.

דוד אזולאי: מה שראינו היום אני מניח שהוא "תלוש" מייצג.

דוד אזולאי: רבותי, אנחנו לא יכולים לעבור לסדר היום.

דוד אזולאי: זה עוול שזועק לשמים וחייבים לתקן אותו.

דוד אזולאי: תודה רבה.

דוד אזולאי: הישיבה נעולה.